**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

### Στην Αθήνα, σήμερα, 15 Φεβρουαρίου 2021, ημέρα Δευτέρα και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης:

### Συνέχιση της επεξεργασίας και εξέτασης του σχεδίου νόμου του Υπουργού Επικρατείας «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής». (4η συνεδρίαση - β΄ ανάγνωση).

### Στη συνεδρίαση παρέστησαν ο Υπουργός Επικρατείας, κ. Γεώργιος Γεραπετρίτης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Φωτίου Θεανώ, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η 4η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργού Επικρατείας «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής». Η τέταρτη συνεδρίαση είναι η αποκαλούμενη και δεύτερη ανάγνωση του νομοσχεδίου, κατά την οποία γίνονται διορθώσεις, με βάση παρατηρήσεις, που ακούστηκαν είτε από τους φορείς είτε από τους Εισηγητές και τους Ειδικούς Αγορητές των κομμάτων, εφόσον η Κυβέρνηση κρίνει σκόπιμο να κάνει διορθώσεις.

 Κύριε Υπουργέ, είχαμε μείνει με την εντύπωση στην τελευταία συνεδρίαση ότι θα κάνετε χρήση αυτής της πρόνοιας, που υπάρχει από τον Κανονισμό της Βουλής, με την δεύτερη ανάγνωση του νομοσχεδίου. Είχατε δεσμευτεί ότι αρκετές από τις παρατηρήσεις, που κινούνται προς σωστή κατεύθυνση, θα υιοθετηθούν τελικά από την Κυβέρνηση, πριν φτάσει το νομοσχέδιο στην Ολομέλεια. Πριν δώσω, λοιπόν, τον λόγο στους Εισηγητές και τους Ειδικούς Αγορητές, αν θέλετε, να κάνετε κάποιες ανακοινώσεις. Τον λόγο έχει ο Υπουργός Επικρατείας, κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε. Αξιότιμοι, κυρίες και κύριοι Βουλευτές, κατόπιν της παραγωγικής συζήτησης, που είχαμε, τόσο εντός της Επιτροπής όσο και στη διαβούλευση που έγινε με φορείς, είμαι στην ευχάριστη θέση να ανακοινώσω στο Σώμα ότι εισηγούμαι τις ακόλουθες τροποποιήσεις σε σχέση με το αρχικώς κατατεθέν νομοσχέδιο.

 Πρώτον, σε σχέση με την Εθνική Αρχή Προσβασιμότητας, όπως παρατήρησε ο Συνήγορος του Πολίτη, η διεθνής εκπροσώπηση της χώρας δεν θα πρέπει να γίνεται ακρίτως. Κατά τούτο θα μπορεί να γίνεται από την Εθνική Αρχή μόνο κατόπιν ειδικής εξουσιοδότησης από τον συντονιστικό μηχανισμό του ν. 4488/2017.

 Δεύτερον, όπως παρατήρησε ο Πρόεδρος της ΕΣΑμεΑ και νομίζω έγινε δεκτό από το Σώμα, είναι σκόπιμο, αναγκαίο και αναβαθμίζει την παράσταση της Επιτροπής, της Εθνικής Αρχής, ο Πρόεδρος της Αρχής να λαμβάνει τη γνώμη από την Βουλή, σύμφωνα με τα ειδικότερα οριζόμενα στον Κανονισμό της.

Τρίτον, σε σχέση με τη σύνθεση της Αρχής υπήρξε παρατήρηση εκ μέρους του Προέδρου της ΕΣΑμεΑ ότι δεν θα είναι σκόπιμο και θα πρέπει να παραλειφθεί η συμμετοχή στο Σώμα εκπροσώπων της Κοινωνίας των Πολιτών, δηλαδή, ενεργών πολιτών. Η άποψη, την οποία έχω εγώ, είναι ότι πάντοτε είναι χρήσιμο να υπάρχουν μέλη, τα οποία μπορούν να εισφέρουν με την βιωματική τους παράσταση στις Επιτροπές αυτές. Εισηγούμαι σε κάθε περίπτωση από τους έξι επιστήμονες εγνωσμένου κύρους σε τομείς που έχουν σχέση με την αποστολή και τις αρμοδιότητες της Αρχής ή ενεργούς πολίτες να υπάρχει ένα όριο συμμετοχής των ενεργών πολιτών δύο από τους έξι.

 Τέταρτον. Είχε τοποθετηθεί ο Συνήγορος του Πολίτη ότι δημιουργεί ζητήματα το να υπάρχει η δυνατότητα του Προέδρου να λαμβάνει γνώση εγγράφων και άλλων στοιχείων, που χαρακτηρίζονται ως απόρρητα. Πράγματι, αποσύρεται η σχετική ρύθμιση.

 Σε σχέση με την Εθνική Επιτροπή για τα Δικαιώματα του Ανθρώπου. Πέμπτον, όπως τόσο η Πρόεδρος της ΕΕΔΑ όσο και η Πρόεδρος της Εθνικής Επιτροπής Βιοηθικής παρατήρησαν, είναι σκόπιμη και αναγκαία η συμμετοχή εκπροσώπου της Εθνικής Επιτροπής Βιοηθικής με το νομοσχέδιο Εθνικής Επιτροπής Βιοηθικής και Τεχνοηθικής στη σύνθεση της Εθνικής Επιτροπής Δικαιωμάτων του Ανθρώπου ως ένα δικαιωματικό υποσύνολο, το οποίο μπορεί να εισφέρει στη λειτουργία της Εθνικής Επιτροπής για τα Δικαιώματα του Ανθρώπου.

 Έκτον, υπήρξε η παρατήρηση εκ μέρους της Προέδρου της ΕΕΔΑ και νομίζω συμμερίστηκε και το Σώμα να υπάρχει ένας διαρκής διάλογος, ένα forum και με τα Κόμματα, τα κοινοβουλευτικά Κόμματα. Εξ’ αυτού του λόγου εισηγούμαι να προστεθούν εκπρόσωποι των Κομμάτων, ως διαρκείς λειτουργικοί σύνδεσμοι με την Εθνική Επιτροπή για τα Δικαιώματα του Ανθρώπου.

Έβδομον, ο Συνήγορος του Πολίτη εξέφρασε αμφιβολίες για το κατά πόσον είναι δυνατόν να κάνει επιτόπιους ελέγχους η Εθνική Επιτροπή για τα Δικαιώματα του Ανθρώπου, υπάρχει και ένα ζήτημα τυχόν επικάλυψης με τις αρμοδιότητές του Συνηγόρου του Πολίτη. Εισηγούμαι να τρέψουμε τους επιτόπιους ελέγχους μόνο σε διενέργεια αυτοψίας για θέματα, τα οποία μπορεί να έχει αρμοδιότητα η Εθνική Επιτροπή για τα Δικαιώματα του Ανθρώπου, δηλαδή, να μπορεί να διαγιγνώσκει κάθε φορά, εάν συντρέχει λόγος για τα πραγματικά περιστατικά, που τυχόν άγονται ενώπιον της Επιτροπής ή καταγγέλλονται.

Σε σχέση με την Εθνική Επιτροπή Βιοηθικής και Τεχνοηθικής – 8η τροποποίηση – προστίθεται στις αρμοδιότητες της Επιτροπής η δυνατότητα να εκδίδει πράξεις ήπιου δικαίου, δηλαδή, να εκδίδει κατευθυντήριες γραμμές προς Δημόσιο και ιδιωτικό τομέα, έτσι ώστε να μπορούν αυτές οι κατευθυντήριες γραμμές να αποτελούν έναν σοβαρό κώδικα δεοντολογίας, για τις ενέργειες της αγοράς, αλλά και του Δημοσίου. Είχε προταθεί από τον Πρόεδρο του Ομίλου Τεχνητής Νοημοσύνης, τον κ. Σωτηριάδη.

Επίσης, απαλείφεται η δυνατότητα του Προέδρου να λαμβάνει γνώση εγγράφων και άλλων στοιχείων, που χαρακτηρίζονται ως απόρρητα, για τον ίδιο λόγο, για τον οποίο το αφαιρούμε και από την Εθνική Αρχή Προσβασιμότητας. Το είχε εισηγηθεί, επαναλαμβάνω, ο Συνήγορος του Πολίτη.

Τέλος, η 10η τροποποίηση, που φέρουμε, είχε τεθεί από την Πρόεδρο της Εθνικής Επιτροπής Βιοηθικής, διασφαλίζεται η απόκτηση αριθμού φορολογικού μητρώου από την Επιτροπή, προκειμένου να συνάπτει συμβάσεις στο όνομά της, όπως ήδη προβλέπεται στο νομοσχέδιο. Είναι ένα στοιχείο αυτονομίας να μπορεί ο Διοικητής να εκδίδει τέτοιο αριθμό φορολογικού μητρώου.

Κατά τα λοιπά, είμαι στη διάθεσή σας και για περισσότερη συζήτηση, αν κρίνετε ότι είναι αναγκαίο να προβούμε και σε άλλες βελτιώσεις και προσβλέπω στη γόνιμη συζήτηση. Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Υπουργέ, για τις δέκα παρατηρήσεις των κοινωνικών φορέων, που έγιναν δεκτές και μετουσιώθηκαν σε τροποποιήσεις του σχεδίου νόμου. Δικαιώνουν, νομίζω, όσους εισηγήθηκαν την καθιέρωση της β΄ ανάγνωσης των νομοσχεδίων, στο πλαίσιο της καλής νομοθέτησης.

Πριν δώσω τον λόγο στον Εισηγητή της Πλειοψηφίας, τον συνάδελφο βουλευτή Δωδεκανήσων, κ. Κόνσολα, έχει ζητήσει ο συνάδελφος Βουλευτής του Κομμουνιστικού Κόμματος Ελλάδας κ. Χρήστος Κατσώτης να μας κάνει μία ανακοίνωση. Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε, ευχαριστώ και τους συναδέλφους. Κύριε Πρόεδρε, κύριε Υπουργέ, όπως είναι γνωστό ο κ. Λαμπρούλης, Βουλευτής της Κοινοβουλευτικής Ομάδας του Κ.Κ.Ε., που έχει επεξεργαστεί το νομοσχέδιο, δεν κατάφερε σήμερα να είναι εδώ, στην Επιτροπή. Βεβαίως θα πάρει και τα πρακτικά με τις παρατηρήσεις, που έγιναν δεκτές από τον Υπουργό και συνολικά, επί των άρθρων, δηλαδή, θα τοποθετήσει στην Ολομέλεια. Ήδη, επί της αρχής έχει τοποθετηθεί και επί των άρθρων θα πάρει υπόψη και αυτά και θα τοποθετηθεί στην Ολομέλεια για το νομοσχέδιο, συνολικά. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**  Σας ευχαριστούμε, κύριε Κατσώτη. Κατανοητό. Υπάρχει και σε εξέλιξη ο χιονιάς, έκλεισε για κάποιες ώρες και η Εθνική Οδός Αθηνών-Λαμίας. Εισερχόμαστε στη συζήτηση με τις τελικές παρατηρήσεις των Εισηγητών και των Ειδικών Αγορητών των Κομμάτων. Ο κ. Κόνσολας έχει τον λόγο.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, διαπιστώσαμε όλοι με την τοποθέτηση του κ. Γεραπετρίτη ότι υπάρχει ευαισθησία και από τον ίδιο και από την Κυβέρνηση, που υποδηλώνει ότι αυτό το θεσμικό πλαίσιο, που καταθέσαμε στη Βουλή προς ψήφιση, είναι ένα πλαίσιο ανοιχτό στο διάλογο. Οι έντεκα φορείς, κατά τη διάρκεια της συζήτησης, κατέθεσαν τις απόψεις τους και είναι πολύ σημαντικό ότι ο κ. Υπουργός, ο κ. Γεραπετρίτης ενσωματώνει στο σχέδιο 10 σημαντικές παρατηρήσεις, που ήταν επιθυμία, αλλά και άποψη των φορέων. Τι πρέπει, λοιπόν, να κάνουμε; Θα πρέπει να ακούμε τις απόψεις και να συνθέτουμε τη συζήτηση και τον διάλογο, όταν πρόκειται για μία πολύ σημαντική μεταρρύθμιση, για ένα σχέδιο νόμου που καταθέσαμε, στο οποίο επιδιώκουμε να έχουμε την ευρεία συναίνεση.

Δεν υπάρχει καμία αμφιβολία, κυρίες και κύριοι συνάδελφοι, ότι η χώρα χρειάζεται Ανεξάρτητες Αρχές, που δεν αποτελούν λέσχες ιδεών ή διακοσμητικά όργανα, χωρίς ουσιαστικές αρμοδιότητες. Εξάλλου αυτή ήταν και η τοποθέτηση του κ. Γεραπετρίτη και για αυτό είναι συνέχεια αυτή η εμβολή των 10 παραμέτρων από τη συζήτηση, που είχαμε με τους φορείς. Αυτό θέλουν και οι φορείς, να μην είναι διακοσμητικά όργανα και να μην είναι διακοσμητικοί και οι εκπρόσωποι αυτών σε αυτές τις τρεις Ανεξάρτητες Αρχές.

Χρειάζεται, επίσης, μία σύγχρονη οπτική σε ό,τι αφορά στην προστασία των ανθρωπίνων δικαιωμάτων, από τη στιγμή, που όλα γύρω μας εξελίσσονται και ιδιαίτερα, η τεχνολογία. Το νομοσχέδιο, που έφερε προς ψήφιση η Κυβέρνηση, αποτυπώνει την ευαισθησία, αλλά και το προσωπικό ενδιαφέρον τόσο του κ. Γεραπετρίτη όσο του κ. Πρωθυπουργού για τα ατομικά και δημοκρατικά δικαιώματα, για μία κοινωνία ίσων ευκαιριών. Αυτό είναι το πρόταγμά μας, κάτι το οποίο διαπιστώσαμε και αυτή την δύσκολη περίοδο της πανδημίας. Δημιουργούνται, λοιπόν, σύμφωνα με το σχέδιο, τρεις Ανεξάρτητες Αρχές με ευρείες αρμοδιότητες, αυτοτέλεια και δυνατότητες ουσιαστικής συμβολής στο πλαίσιο των ατομικών και δημοκρατικών δικαιωμάτων.

Μιλήσαμε, πρωτίστως, για την Εθνική Αρχή Προσβασιμότητας και δεν είναι απλά μία νέα ακόμα Ανεξάρτητη Αρχή. Θα έχει διευρυμένες αρμοδιότητες, θα αποτελεί τον σύμβουλο της Πολιτείας για τα ζητήματα της προσβασιμότητας, τον διαμορφωτή των προτάσεων, αλλά και των πολιτικών, για την επικαιροποίηση του θεσμικού πλαισίου και την υλοποίηση του Εθνικού Σχεδίου Δράσης για τα Δικαιώματα των Ατόμων με Αναπηρία και επίσης, μέχρι σήμερα, διαπιστώνουμε ότι η κάθε προσπάθεια δεν μένει αποστεωμένη, δεν αποκόπτεται, αλλά εμείς πιστεύουμε στην αρχή της συνέχειας του Κράτους, ενσωματώνουμε την προηγούμενη εμπειρία και δίνουμε και το στίγμα ότι είναι μία ολιστική μεταρρύθμιση, μία μεταρρύθμιση που απουσίαζε ο συντονισμός μέχρι σήμερα και η αξιολόγηση αναγκών και δράσεων από ένα ενιαίο κέντρο. Μάλιστα, τώρα με την τοποθέτηση του κ. Γεραπετρίτη, ο Πρόεδρος της Επιτροπής λαμβάνει γνώμη από τη Βουλή. Κατά συνέπεια, η εκπροσώπηση από την Βουλή είναι πολύ σημαντική παράμετρος, κάτι που ήθελαν και οι εκπρόσωποι των κομμάτων. Ουσιαστικά, δηλαδή, η Εθνική Αρχή Προσβασιμότητας θα αποτελεί ένα συντονιστικό και συμβουλευτικό κέντρο, με ευρείες αρμοδιότητες, που εκτείνονται από τη συμμόρφωση με την Κοινοτική και εθνική νομοθεσία για την προσβασιμότητα έως την παροχή τεχνικής βοήθειας και εκπαίδευσης, καθώς και ενημέρωσης και ευαισθητοποίησης της κοινής γνώμης. Είναι δεδομένο, επίσης, ότι μόνο θετικά αποτελέσματα μπορεί να έχει και η συνεργασία της Εθνικής Αρχής Προσβασιμότητας με τα Ανώτατα Εκπαιδευτικά Ιδρύματα και ερευνητικούς φορείς.

Ουσιαστικό βήμα προόδου αποτελεί πρόσθετα και η Εθνική Επιτροπή για τα Δικαιώματα του Ανθρώπου, η οποία αποκτά διοικητική και οικονομική αυτοτέλεια, ενώ ενισχύονται και οι αρμοδιότητές της. Είναι μάλιστα σημαντική η αναφορά της συμμετοχής σήμερα, όπως μας ανακοίνωσε ο Υπουργός Επικρατείας, της εκπροσώπησης από τα Κόμματα. Κατά συνέπεια, λοιπόν, εδώ έχουμε μία πρόσθετη διευρυμένη δημοκρατική νομιμοποίηση σε ό,τι αφορά στην παραγωγή των πολιτικών, που προτείνονται προς την Κυβέρνηση, για να μπορέσουμε να αποκτήσει διοικητική, οικονομική αυτοτέλεια και ενίσχυση στις αρμοδιότητές της.

Με τα πέντε βήματα λειτουργίας, που θα έχει, θα καλύπτονται θεματικά πεδία, όπως το ατομικό και το κοινωνικό δικαίωμα του κάθε πολίτη, τα κοινωνικά, οικονομικά και πολιτιστικά δικαιώματα, τα ζητήματα που άπτονται της εφαρμογής των δικαιωμάτων του ανθρώπου στους αλλοδαπούς, την προώθηση των ανθρωπίνων δικαιωμάτων και των ζητημάτων που αφορούν στη διεθνή επικοινωνία και συνεργασία για τα δικαιώματα και η Επιτροπή, στο πλαίσιο της διεύρυνσης των αρμοδιοτήτων της, θα διαμορφώνει και θα προωθεί προτάσεις, που βελτιώνουν το νομικό και θεσμικό πλαίσιο για την προστασία των ανθρωπίνων δικαιωμάτων και επιπρόσθετα, θα έχει υπό την εποπτεία της ένα αξιόπιστο σύστημα καταγραφής φαινομένων ρατσιστικής συμπεριφοράς, διακρίσεων και παραβίασης δικαιωμάτων.

Η αποτελεσματικότητα των παρεμβάσεών της διασφαλίζεται με την πρόβλεψη δημιουργίας λειτουργικών συνδέσμων με όλα τα Υπουργεία, ενώ θα έχει άμεση, διαρκή και αμφίδρομη σχέσης συνεργασίας με την Ειδική Κοινοβουλευτική Επιτροπή Θεσμών και Διαφάνειας, κάτι που χαιρετίστηκε από την εκπροσώπηση των φορέων, στη σχετική συζήτηση. Θα διαθέτει, επίσης, οικονομική αυτοτέλεια, μέσα από την τακτική ενίσχυση από τα κονδύλια και τα κρατικά, αλλά και τα κοινοτικά, τη χρηματοδότηση από άλλες πηγές και τη συμμετοχή της σε εθνικά και ευρωπαϊκά ή συγχρηματοδοτούμενα ερευνητικά ή άλλα προγράμματα, ενώ θα υποστηρίζεται και από εξειδικευμένο επιστημονικό προσωπικό. Αναλυτικά, συζητήσαμε στις προηγούμενες συνεδριάσεις, ποια είναι τα πλεονεκτήματα της συμμετοχής εξειδικευμένων επιστημόνων στα ζητήματα, που σχετίζονται με τη στοχοθεσία και τη σκοπιμότητα της σύστασης της Επιτροπής.

Τέλος, κύριε Πρόεδρε, αναφέρομαι στη μετεξέλιξη της Εθνικής Επιτροπής Βιοηθικής, που δημιουργήθηκε με τον ν.2667/1998, σε Εθνική Επιτροπή Βιοηθικής και Τεχνοηθικής, που αποτελεί αδήριτη ανάγκη να δώσουμε πρόσθετη αξία και κύρος στα θέματα της τεχνολογικής έκρηξης παγκόσμια, του ψηφιακού μετασχηματισμού, της ρομποτικής και των υπολοίπων ζητημάτων, που έθεσαν και οι άλλοι συνάδελφοι, σε προηγούμενες συνεδριάσεις. Μία σημαντική παράμετρος είναι αυτό, που είπε προηγουμένως ο κ. Γεραπετρίτης, σε σχέση με τη δυνατότητα, πλέον, που δίνει το σχέδιο νόμου να εκδίδει πράξεις ήπιου δικαιώματος, δηλαδή, κατευθυντήριες γραμμές σε ό,τι αφορά στους κώδικες δεοντολογίας.

Γι’ αυτό ξέρετε κοπτόμεθα όλοι και μας ενδιαφέρει να υπάρχει ένας κώδικας δεοντολογίας, στο πλαίσιο λειτουργίας αυτής της πολύ σημαντικής λειτουργίας της Επιτροπής, με την εξέλιξή της, αφού η εξέλιξη της τεχνολογίας αναδεικνύει νέα ηθικού χαρακτήρα ζητήματα και διλήμματα, που συνδέονται με τα ατομικά και τα δημοκρατικά δικαιώματα.

Η αποτελεσματική λειτουργία της Εθνικής Επιτροπής Βιοηθικής και Τεχνοηθικής είναι απαραίτητο να το δούμε με μία οπτική, από τη στιγμή, που οι εξελίξεις σε επιστήμες όπως η ιατρική, η γενετική, η βιοτεχνολογία, η βιολογία αναδεικνύουν την ηθική διάσταση αυτών των εξελίξεων, σε σχέση με τα ανθρώπινα και ατομικά δικαιώματα. Το ίδιο ισχύει και για τις τεχνολογικές εξελίξεις. Η Επιτροπή θα διαμορφώνει προτάσεις, αλλά και εφαρμοσμένες πολιτικές, αλλά και προτάσεις για γενικότερες πολιτικές, για την αντιμετώπιση κινδύνων και στρεβλώσεων, που προκύπτουν, αλλά και προτάσεις για την προσαρμογή της εθνικής νομοθεσίας στο διεθνές και κοινοτικό δίκαιο, για τα ζητήματα που σχετίζονται με τη βιοηθική και την τεχνοηθική.

Κυρίες και κύριοι συνάδελφοι, το αντικείμενο αυτού του νομοσχεδίου, η στόχευση και η θεματική, θα πρέπει να οδηγήσουν σε συγκλίσεις και ευρεία συναίνεση. Αυτήν την πρόθεση είχα διαγνώσει από τους εκπροσώπους των κομμάτων και αυτό είχα καταθέσει και σε προηγούμενη συζήτηση. Θα ήταν ιδιαίτερα ενδιαφέρον να βλέπουμε ότι συγκλίνουν σε βασικές κατευθύνσεις όλες αυτές οι πολιτικές προτάσεις και απόψεις και την ώρα, που θα φτάσει να ψηφιστεί το νομοσχέδιο, να έχουμε την ευρύτερη δυνατή συναίνεση. Η Ελλάδα πρέπει, επιτέλους, να διαμορφώσει και κυρίως, να υλοποιήσει πολιτικές για τη βελτίωση της προσβασιμότητας, να διασφαλίσει τα δικαιώματα των ατόμων με αναπηρία.

Με αφορμή την πανδημία, όλοι μας είχαμε την δυνατότητα να διαπιστώσουμε την ανάγκη ισορροπίας ανάμεσα στη λήψη και επιβολή μέτρων, για την προστασία της δημόσιας υγείας, με τα ατομικά δικαιώματα. Η Κυβέρνηση αναλαμβάνει αυτή τη νομοθετική πρωτοβουλία, αυτούς ακριβώς τους στόχους υπηρετεί. Δημιουργεί ισχυρούς θεσμούς, αλλά και δεσμούς, Ανεξάρτητες Αρχές με διοικητικές και οικονομικές πολιτικές, σε ό,τι αφορά στην αυτοτέλεια, τις διευρυμένες αρμοδιότητες και τις δυνατότητες ουσιαστικής παρέμβασης, αφού θα υπάγονται στον ίδιο τον Πρωθυπουργό. Και πάλι ευχαριστώ και, κύριε Υπουργέ, ευχόμαστε την ώρα της κρίσης όλοι να είμαστε στο ίδιο μετερίζι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε τον Εισηγητή της Πλειοψηφίας και για τη συνέπεια στον χρόνο και θα καλέσουμε στο Βήμα την Εισηγήτρια της Μειοψηφίας, τη συνάδελφο Βουλευτή, κυρία Θεανώ Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Σας ευχαριστώ πολύ, κύριε Πρόεδρε. Κυρίες και κύριοι βουλευτές, κύριε Πρόεδρε, κύριε Υπουργέ, έχουμε ήδη αναφέρει τις επιφυλάξεις και διαφωνίες μας με το υπό συζήτηση νομοσχέδιο, οι οποίες επιβεβαιώθηκαν μετά την ακρόαση και κατά την ακρόαση των φορέων και ειδικά, από τις παρατηρήσεις του Συνηγόρου του Πολίτη, που θεωρούμε θετικό ότι ορισμένες από αυτές τις κάνατε δεκτές σήμερα. Και βεβαίως, από παρατηρήσεις μελών των δύο υπαρχουσών Επιτροπών και των εκπροσώπων του Αναπηρικού Κινήματος, για μια υπό σύσταση Αρχή, την Εθνική Αρχή Προσβασιμότητας.

Για μεν τις δύο προϋπάρχουσες Εθνικές Επιτροπές, δηλαδή την Επιτροπή για τα Δικαιώματα του Ανθρώπου και την Επιτροπή Βιοηθικής, που γίνεται και Τεχνοηθικής και οι οποίες κατά γενική ομολογία παρήγαγαν εξαιρετικό έργο, η επανανομοθέτηση, που επιχειρείται, κατά την άποψή μας, έχει δύο στόχους.

Πρώτον, τη συρρίκνωση των μελών, για να αποφύγετε ενοχλητικές φωνές και επιλογή μελών από τον Πρωθυπουργό, χωρίς ορισμό επιστημονικών πεδίων και περιεχομένων.

Παράδειγμα πρώτο. Η επανανομοθέτηση της Επιτροπής Δικαιωμάτων του Ανθρώπου γίνεται για να αλλάξουν τα μέλη, που είχαν οριστεί από τον Μάρτιο του 2019 και πρέπει τώρα να μπούνε νέα. Δηλαδή, τα μέλη που είχαν οριστεί επί ΣΥΡΙΖΑ και που βεβαίως, είναι εν ισχύ και να συρρικνωθεί η Επιτροπή, η οποία μειώνεται από 41 μέλη, που είχε τον Μάρτιο του 2019, στα μισά, δηλαδή, 21 με 22 μέλη. Ποιοι φεύγουν; Οι ενοχλητικοί εκπρόσωποι των Κομμάτων και γίνονται «σύνδεσμοι», όπως είπατε, σύνδεσμοι με την Επιτροπή, όπως οι εκπρόσωποι κοινωνικών φορέων, ο Συνήγορος του Καταναλωτή και τον εκπρόσωπο της Επιτροπής Βιοηθικής, τον οποίο ευτυχώς τον επαναφέρατε σήμερα, αλλά και άλλοι πολλοί, 21.

Τελικά, το πιο ενδιαφέρον είναι ότι το 1/3 περίπου των μελών της Επιτροπής, της καινούργιας, θα εκλέγεται, θα επιλέγεται από τους 16, χωρίς να ορίζονται τα γνωστικά περιεχόμενα των ακαδημαϊκών και ερευνητικών Ιδρυμάτων που απαιτούνται.

Παράδειγμα δεύτερο. Η Επιτροπή Βιοηθικής και Τεχνοηθικής. Εδώ, έχουμε το εξής πρωτοφανές φαινόμενο. Σε μία εξαιρετικά εξειδικευμένη Επιτροπή, λόγω ακριβώς του περιεχομένου της, η οποία εμπλουτίζεται με δύο μέλη λόγω της Τεχνοηθικής, δεν ορίζεται τα επιστημονικά πεδία, από τα οποία θα επιλέξει ο Πρωθυπουργός, τα μέλη της. Γιατί όλα της τα μέλη, όλα τα μέλη ορίζονται από τον Πρωθυπουργό.

Και εδώ, όχι μόνο έπρεπε να καθορίζονται τα εξειδικευμένα πεδία και οι ειδικότητες, αλλά και η ειδικευμένη εμπειρία που απαιτείται για το κάθε μέλος. Αφήνουμε, λοιπόν, τον «πανεπιστήμονα» Πρωθυπουργό να διαλέξει ότι θέλει και πιστεύω ότι αυτό δείχνει, ακριβώς, ότι εσείς οι άριστοι δεν είστε και πολύ σίγουροι ότι θα βρίσκατε «δικά σας παιδιά» να στελεχώσουν τα διάφορα επιστημονικά πεδία, αν τα ορίζατε, επακριβώς.

Και οι τρεις Επιτροπές, όπως ορίζει το νομοσχέδιο, είναι συμβουλευτικού χαρακτήρα, επομένως δεν νομιμοποιούνται να διενεργούν ελέγχους σε δημόσιες υπηρεσίες, δημόσιους και ιδιωτικούς φορείς και βεβαίως, έρχεται σε αντίφαση ότι οι Πρόεδροί τους θα είχαν – τα άρθρα 7.21 και 36, με τα άρθρα 1.10 και 30, όπου ορίζεται ο συμβουλευτικός τους χαρακτήρας – πρόσβαση σε έγγραφα και απόρρητα στοιχεία. Και, βεβαίως, το πήρατε πίσω.

Άλλο πρόβλημα δημιουργείται από τα άρθρα 9, 8 και 38, που ορίζεται ότι με απλή απόφαση του Υπουργού Οικονομικών, απλή, ορίζονται αποζημιώσεις για τα μέλη των Επιτροπών και απολαβές του επιστημονικού προσωπικού, κατά παρέκκλιση ισχυουσών διατάξεων. Αυτό δημιουργεί, άμεσα, Αρχές δύο ταχυτήτων και ειδικά, Αρχές συνταγματικά κατοχυρωμένες με τις άλλες, με τις καινούργιες, αυτές εδώ. Ας σημειωθεί ότι όπως είπε και ο Συνήγορος του Πολίτη οι πρώτες συνταγματικά κατοχυρωμένες θα βρεθούν σε υποδεέστερη θέση. Ας σημειωθεί, επίσης, ότι για τα μέλη της υφιστάμενης ΕΕΔΑ υπήρχε απλώς μια αποζημίωση εξόδων 50 ευρώ τον μήνα. Φαίνεται, όμως, ότι οι καινούργιοι απαιτούν περισσότερα χρήματα. Αυτό το κάνετε μονίμως. Σε όλο το επιτελικό κράτος.

Επίσης, όπως περιγράφεται στα άρθρα 8,24, 25 και 37, οι επιστημονικοί συνεργάτες και τα στελέχη τόσο της Αρχής όσο και των δύο Εθνικών Επιτροπών, ενώ σαφώς προβλέπεται ότι θα επιλεγούν με βάση τον πρόσφατο νόμο του ΑΣΕΠ, στην ίδια πρόταση ο νόμος νοθεύεται, αφού ορίζεται ότι την πλειοψηφία στις Επιτροπές κρίνει κατά παρέκκλιση η ίδια η Αρχή και οι Επιτροπές. Δηλαδή, νομοθετείτε μια περίεργη υβριδική Επιτροπή επιλογής του επιστημονικού προσωπικού.

Θα έρθω, τώρα, ειδικότερα στην Εθνική Αρχή Προσβασιμότητας.

Κύριε Πρόεδρε, προχθές ο Αλέξης Τσίπρας, σε μια μοναδική εκδήλωση – την πρώτη για την παρουσίαση του νέου προγράμματός μας, μιας νέας κοινωνικής συμφωνίας για τη δημοκρατική, προοδευτική διακυβέρνηση της χώρας – συνομίλησε με αναπήρους από όλη τη χώρα, παρουσιάζοντας τις θέσεις μας για την αναπηρία.

Ήταν ένας μοναδικός συμβολισμός. Ξεκινήσαμε, δηλαδή, την παρουσίαση του προγράμματός μας από τις θέσεις μας για την αναπηρία. Έχει ενδιαφέρον να τις μελετήσετε και να ακούσετε τον Αλέξη Τσίπρα, τι είπε ακριβώς.

Η αναπηρία και το δικαίωμα στην προσβασιμότητα βρίσκεται σήμερα στην πρώτη γραμμή των κοινωνικών ανισοτήτων, τις οποίες στόχο έχει να άρει το πρόγραμμά μας, γιατί εμείς δεν τις θεωρούμε φυσική κατάσταση, όπως τις θεωρεί ο κ. Μητσοτάκης, όπως μας το είπε στην ΔΕΘ.

Η αναπηρία δεν θεωρείται πια – όπως υπαινίσσεται το άρθρο 2, εδάφιο 7ζ, το οποίο σας ζητάμε να το απαλείψετε – υπόθεση της ιατρικής. Είναι μια υπόθεση βαθιά πολιτική, που θίγει το ζήτημα της ισότητας όλων των πολιτών και της πρόσβασής τους στο φυσικό, το δομημένο και το ψηφιακό περιβάλλον. Είναι η ουσία αυτού που λέγεται κοινωνικό μοντέλο της αναπηρίας.

Επίσης, η αναπηρία στη σύγχρονη εποχή, στη σύγχρονη έκφρασή της και με άξονα πολλές πια κινητικές, νοητικές, ψυχικές και αισθητηριακές βλάβες δεν αφορά μία μειονότητα, μία μειοψηφία. Αφορά στο 10% του ελληνικού πληθυσμού, που είναι ανάπηροι και το 30% με 40% του ελληνικού πληθυσμού, που είναι οι διευρυμένες τους οικογένειες, τα παιδιά τους, οι γονείς τους, οι συγγενείς τους.

Η κυβέρνηση του ΣΥΡΙΖΑ, πέρα από τις μεγάλες τομές στα θέματα της αναπηρίας, που έκανε στην πρόνοια, την εργασία, στην υγεία, στο περιβάλλον, στις μεταφορές, στη διοικητική μεταρρύθμιση και στην παιδεία με την ειδική αγωγή, τομές στις οποίες αναφέρθηκα εκτεταμένα στις προηγούμενες συνεδριάσεις, έκανε και μεγάλες αλλαγές στο κράτος.

Ο ν. 4440/2016 έφερε την υποχρέωση το 15% των προσλήψεων στο Δημόσιο να γίνεται από ανάπηρους και τις οικογένειές τους, πάγιο αίτημα του αναπηρικού κινήματος και ιστορικό, το οποίο δεν είχε ποτέ απαντηθεί επί των προηγούμενων κυβερνήσεων. Έγινε από κυβέρνηση ΣΥΡΙΖΑ.

Ο ν.4488/2017 υλοποίησε την εφαρμογή στο ελληνικό πλαίσιο της Σύμβασης των Ηνωμένων Εθνών για τα δικαιώματα της αναπηρίας – και δεν πρόκειται, το λέω, για να μη γίνει καμία παρεξήγηση, το 15% δεν αφορά στις 1.700 θέσεις, μην μου επανέλθετε – και τη θεσμοθέτηση συντονιστικού μηχανισμού μέσα στο κυβερνητικό σχήμα, δηλαδή εσάς, κύριε Υπουργέ, κάνει συντονιστικό μηχανισμό αυτός ο νόμος.

Αυτό έχει τεράστια σημασία, γιατί κάνει οριζόντια επίβλεψη ζητημάτων με κεντρικό σημείο, βεβαίως, τη Γενική Γραμματεία Ανθρωπίνων Δικαιωμάτων του Υπουργείου – που δεν βλέπω πουθενά, έχει απαλειφθεί – Δικαιοσύνης και υποχρέωση κάθε Υπουργείου, κάθε δήμου, κάθε περιφέρειας, να έχει σημείο αναφοράς για τα θέματα της αναπηρίας.

Δεν μας είπατε, πώς πάει αυτό. Ιδρύθηκαν. Πώς πάει αυτό το κομμάτι;

Εμείς θεσμοθετήσαμε την υποχρέωση της Ελληνικής Πολιτείας για απογραφή, που θα γίνει φέτος, το 2021 και ελπίζω να μην δούμε από την απογραφή να λείπει αυτό. Είναι θεσμοθετημένο. Να έχει ειδικό τμήμα για την καταγραφή των αναπηριών και όλων των συγκείμενων καταστάσεων, που προκύπτουν απ’ αυτή. Μέχρι τώρα δεν υπάρχει επίσημη στατιστική απογραφή. Εμείς το κάναμε κι αυτό. Να υπάρχει επίσημη. Και θα γίνει τώρα. Και ελπίζω να μη γίνει κανένα λάθος πάλι και δεν γίνει. Για πρώτη φορά στην απογραφή του 2021, νομοθετικά, θα ισχύσει η απογραφή όλων των ειδών αναπηρίας και όλων των επιπτώσεων, που υπάρχουν και που δημιουργούνται.

Θεωρώ ότι εμείς ό,τι μπορέσαμε να κάνουμε, το κάναμε, σε συνθήκες πολύ αντίξοες. Φτιάξαμε τον συντονιστικό μηχανισμό, αλλά είναι σαφές ότι σήμερα, για τα ζητήματα αυτά χρειάζεται μια στρατηγική και πολιτική αναβάθμιση.

Η Νέα Δημοκρατία με το σχέδιο, που έχει φέρει στη Βουλή, αντί να προτείνει μια διοικητική και πολιτική αναβάθμιση, προτείνει την Εθνική Αρχή Προσβασιμότητας. Δηλαδή, άλλη μία «Ανεξάρτητη Αρχή», αφού τα έξι από τα έντεκα μέλη τα ορίζει ο Πρωθυπουργός, διοικητική, κοντά στις άλλες 35, που υπάρχουν σήμερα. Είμαστε ευχαριστημένοι με τις 35 και προσθέτουμε άλλη μία; Δηλαδή, το κράτος βγάζει από την ευθύνη του τη νομοθέτηση, βγάζει από την ευθύνη του την εφαρμογή μιας πολιτικής και τον έλεγχο της πολιτικής και τον «πετάει» σε γνωμοδοτικά, συμβουλευτικά όργανα υπό τον Πρωθυπουργό, στη συγκεκριμένη περίπτωση, τα οποία ποτέ δεν εφαρμόζουν, ποτέ δεν ελέγχουν, εξ ορισμού.

Αυτή είναι μια στρατηγική του νεοφιλελευθερισμού, που θέλει να αποκόπτει τον δημόσιο, πολιτικό, δημοκρατικό, κοινοβουλευτικό και νομοθετικό έλεγχο από τον πυρήνα του και να τον διώχνει σε διάφορα υβρίδια, έξω από τον τυπικό δημοκρατικό έλεγχο. Άρα, στην πραγματικότητα, αντί να μιλάμε για μια αναβάθμιση των ζητημάτων της αναπηρίας, έχουμε εδώ μια τεράστια υποβάθμιση. Πηγαίνουμε πίσω.

Ποια θα ήταν η αναβάθμιση; Μια στρατηγική και πολιτική αναβάθμιση, προφανώς, θα προϋπέθετε, τουλάχιστον, τη δημιουργία ενός Υφυπουργείου, όπως υπάρχουν σε πολλές ευρωπαϊκές χώρες. Και Υπουργεία υπάρχουν για την αναπηρία, στη Γαλλία, στην Αγγλία, στη Γερμανία, στην Ιταλία, στην Ιρλανδία, στην Πολωνία, στη Σουηδία, στο Βέλγιο κ.λπ.. Δεν λέμε, δηλαδή, κάτι καινοφανές.

Στην Ελλάδα υπάρχει μια παράδοση πολύ ισχυρή. Να έχουμε Υπουργεία, που συγκροτούνται κάθετα, με κλαδικές κάθετες πολιτικές. Και όταν η νέα ατζέντα απαιτεί οριζόντιες πολιτικές – χαρακτηριστική είναι η περίπτωση του ζητήματος της αναπηρίας – αυτό απαιτεί οριζόντιες πολιτικές σε όλα τα Υπουργεία. Δεν υπάρχει Υπουργείο, που δεν το θίγει, που δεν πρέπει να αναφέρεται και να ασχολείται με τα θέματα της αναπηρίας. Τότε, λοιπόν, δεν έχουμε εργαλεία να την εφαρμόσουμε αυτή την οριζόντια πολιτική και να την ελέγξουμε. Εμείς αυτό προτείνουμε και θα υλοποιήσουμε, ενόψει μιας νέας κυβέρνησης, που θα έρθει με το καλό. Πώς, δηλαδή, θα «εμβολιάσουμε» αυτό το διοικητικό παρωχημένο σύστημα, με μία δημοκρατική ένεση, μια βαθιά δημοκρατική ένεση, στο πεδίο των δικαιωμάτων και της ισότητας.

 Υπάρχουν διεθνείς εμπειρίες, μπορούμε να τις αξιοποιήσουμε, υπάρχει, όμως, εδώ η ελληνική ιδιαιτερότητα. Γιατί όλα τα ζητήματα των ατομικών και ανθρωπίνων δικαιωμάτων στην Ελλάδα, βρίσκονται σε ιστορική, αν θέλετε, υστέρηση. Επομένως, είναι κάτι που πρέπει να ειδωθεί πια, κεντρικά.

Τι θα μας προσέφερε, όμως, μια τέτοια αναβάθμιση; Θα μας προσέφερε μια εξουσιοδότηση υψηλότερου επιπέδου και μια δυνατότητα μιας διαπαιδαγώγησης, ακριβώς γιατί, μην ξεχνάτε ότι ο νόμος έχει μια διαπαιδαγωγική σημασία, μια δυνατότητα, λοιπόν, να εφαρμόσουμε, να αξιολογήσουμε, να λειτουργήσουμε οριζόντιες πολιτικές ισότητας και προσβασιμότητας.

Επομένως, είναι κάτι το οποίο πρέπει να σκεφτούμε πολύ δημιουργικά και αδογμάτιστα, κατά τη γνώμη μου. Χρειάζεται μια ισχυρή διοικητική δομή. Θα πρέπει να πάμε απέναντι αποφασιστικά στο νεοφιλελεύθερο υπόδειγμα, της δημιουργίας μιας Εθνικής Αρχής Προσβασιμότητας, απόλυτα εξαρτημένης από τον Πρωθυπουργό, που διορίζει έξτρα 11 μέλη, καθαρά συμβουλευτικού χαρακτήρα. Δεν παίρνει καμία ευθύνη, δεν λογοδοτεί πουθενά, αλλά μόνο διορίζει κάποιους ημετέρους για μια ακόμη φορά, σε αυτό το περίφημο επιτελικό κράτος και είπα και με ποιες διαδικασίες. Πολύ περισσότερο, που ο κ. Μητσοτάκης, ως Υπουργός Εσωτερικών, το 2014, κατήργησε τα γραφεία προσβασιμότητας που είχαν δημιουργηθεί σε δημόσιες υπηρεσίες, για τον έλεγχο των δράσεων υπέρ της προσβασιμότητας των αναπήρων, στο φυσικό και δομημένο περιβάλλον. Έχετε δώσει δηλαδή, δείγματα γραφής, όχι πριν 100 χρόνια, πρόσφατα έχετε δώσει. Πώς θα σας εμπιστευτούμε;

Δεύτερον, απορρίψατε όλες τις προτάσεις του ΣΥΡΙΖΑ, για ενίσχυση των αναπήρων, που έκανε και ο ίδιος, ο Αλέξης Τσίπρας, μέσα στην πανδημία. Τι κάνατε για την ενίσχυση των αναπήρων μέσα στην πανδημία; Απολύτως τίποτα. Τρίτον, μειώσατε τους προϋπολογισμούς του 2020 και του 2021 κατά 88 εκατομμύρια τον ένα, κατά 96 εκατομμύρια τον άλλο, σε σχέση με το 2019. Επομένως, θεωρούμε ότι η μόνη λύση, η οποία προτείνουμε, είναι πραγματικά αυτό που θα δώσει μια άλλη πνοή και ουσιαστικά αποτελέσματα στον χώρο της αναπηρίας. Εμείς θεωρούμε ότι πρέπει όλος ο λαός και όλος ο χώρος της αναπηρίας, ανάπηροι και μη, να διαβάσουν με προσοχή τις θέσεις, που είπε ο Πρόεδρος, Αλέξης Τσίπρας, το Σάββατο το απόγευμα. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του ΚΙΝΑΛ)**: Κατ’ αρχάς να σας συγχαρώ, κύριε Υπουργέ, γιατί ξέρετε να ακούτε κι αυτό είναι πάρα πολύ σημαντικό. Βέβαια, δεν άκουσα – κι αυτό δεν είναι προσωπικό παράπονο – να δέχεστε την δικιά μου πρόταση, να συμμετέχει στην Εθνική Αρχή Προσβασιμότητας και ο Βοηθός Συνήγορος του Πολίτη, ο οποίος έχει αρμοδιότητα σε θέματα κοινωνικής προστασίας. Έχουν συσσωρεύσει τεράστια εμπειρία, τόσα χρόνια, στα θέματα της αναπηρίας. Φαντάζομαι, θα έχετε τον λόγο σας. Ορθή πάντως ήταν και η υιοθέτηση της πρότασης, ο Πρόεδρος της Επιτροπής Βιοηθικής να διορίζεται μετά από γνώμη της Βουλής, όπως προβλέπει ο Κανονισμός της. Ορθή, κατά τη γνώμη μου, ήταν και η πρόβλεψη ότι στην Εθνική Επιτροπή για τα Δικαιώματα του Ανθρώπου, τα πολιτικά Κόμματα θα πρέπει να υπάρχουν ως λειτουργικοί σύνδεσμοι. Πράγματι, είναι τόσο έντονη η παρουσία των Κομμάτων ακόμη στη δημόσια ζωή της χώρας, ούτως ώστε δεν χρειάζεται να παρεμβαίνουν και σε μία Επιτροπή, η οποία, όπως είπε η Πρόεδρός της, πρέπει να λειτουργεί ως γέφυρα μεταξύ της κοινωνίας και της Πολιτείας, γιατί κατά κάποιο τρόπο και τα ίδια τα Κόμματα είναι γέφυρες, από μία άλλη σκοπιά, μεταξύ αυτών των δύο.

Έρχομαι στο θέμα, τώρα, του επιστημονικού προσωπικού των τριών Αρχών και θα ήθελα να επισημάνω κάτι. Βλέπω ότι και στις τρεις Επιτροπές, αντίστοιχα, στα άρθρα 8 για την Επιτροπή Προσβασιμότητας, στο άρθρο 25 για την Εθνική Επιτροπή Δικαιωμάτων του Ανθρώπου και στο άρθρο 37 για την Επιτροπή Βιοηθικής και Τεχνοηθικής προβλέπεται τη δυνατότητα τμήμα του επιστημονικού προσωπικού να είναι με συμβάσεις ορισμένου χρόνου, τετραετείς, ανανεώσιμες και η ανανέωση θα γίνεται από μία επιτροπή, που διορίζεται από τον Πρόεδρο της κάθε Επιτροπής.

Αναρωτιέμαι, γιατί οι ανανεώσεις αυτές δεν είναι δυνατές μετά από αξιολόγηση, που θα έχει προηγηθεί, αλλά μετά και από μία ανοιχτή διαδικασία, μετά από μία προκήρυξη των θέσεων αυτών; Είναι νομίζω πάρα πολύ σημαντικό να υπάρχουν ανοιχτές διαδικασίες στα θέματα πρόσληψης του προσωπικού των Αρχών αυτών. Γιατί φοβάμαι ότι με αυτά, που επικρατούν στη χώρα, με όλα αυτά τα ήθη, θα αξιολογούνται όλοι θετικά και θα παραμένουν εσαεί σε αυτές τις θέσεις και κατ’ αυτόν τον τρόπο θα συνυπάρχουν και αυτοί που πράγματι αξίζει να ανανεωθεί η θητεία τους ή έστω να ανανεώνεται μετά από κάποιες κρίσεις. Να μονιμοποιούνται μάλλον μετά από κάποιες κρίσεις και οι όποιες κρίσεις θα καταλήγουν τελικά και σε ανοιχτές διαδικασίες. Φοβάμαι ότι μέσα από τις ελληνικές συνήθειες, η αξιολόγηση αυτή θα είναι επιφανειακή και θα ανανεώνονται εσαεί οι θητείες των ιδίων και των ίδιων, χωρίς πάντοτε αυτό να σημαίνει ότι ανανεώνονται και οι θητείες αυτών, οι οποίοι είναι άξιοι.

Επίσης, σωστά τονίσατε ότι δεν μιλάμε για Ανεξάρτητες Αρχές, στην κυριολεξία, εδώ. Μιλάμε για ανεξάρτητες, συμβουλευτικές Επιτροπές. Η λέξη «Αρχή» προέρχεται από το «άρχω» και το «άρχω» δεν μπορεί παρά στον πυρήνα του να περιέχει και μία εκτελεστή πράξη στο πεδίο του δικαίου. Οπότε μιλάμε για συμβουλευτικές Επιτροπές. Άλλο οι Ανεξάρτητες Αρχές και άλλο τα θέματα της λογοδοσίας τους. Αυτό κάνει και πιο εύκολο το ανοικτό πνεύμα, το οποίο επιδείξατε απέναντι σε προτάσεις είτε της Αντιπολίτευσης είτε των ίδιων των Επιτροπών.

 Εγώ αναφέρθηκα στο τέλος της προηγούμενης ομιλίας μου στο θέμα των μεταρρυθμίσεων, που χρειάζεται το κράτος και μεταρρυθμίσεις, οι οποίες προϋποθέτουν καμιά φορά πραγματικές συγκρούσεις. Συγκρούσεις όχι απλώς με τον ΣΥΡΙΖΑ, οι οποίες στην ουσία διευκολύνουν την Κυβέρνηση, όταν ο ΣΥΡΙΖΑ, όπως συνηθίζει, παίρνει ακραίες θέσεις, οι οποίες πια δεν έχουν αντίκρισμα στην κοινωνία. Όπως λόγου χάρη συνέβη με το τελευταίο νομοσχέδιο για την παρουσία της Αστυνομίας στα Ανώτατα Εκπαιδευτικά Ιδρύματα. Μίλησα για συγκρούσεις, που πρέπει να γίνουν, με νοοτροπίες βαθιά ριζωμένες στην ελληνική κοινωνία και νοοτροπίες, τις οποίες συχνά διαιωνίζουν, επιβάλλουν και συντηρούν ισχυρές ομάδες. Είπατε ότι είναι μεταρρύθμιση το επιτελικό κράτος και ο ψηφιακός μετασχηματισμός. Αυτό είναι σωστό, αλλά είναι σχετικά εύκολες όχι να γίνουν, αφού προϋποθέτουν τεχνικές γνώσεις, προσπάθεια κ.λπ., αλλά δεν προϋποθέτουν μία ριζική μετατροπή των αντιλήψεων της κοινωνίας και μια σύγκρουση.

Μας είπατε ότι επίκειται νομοσχέδιο για την κάθετη οργάνωση του κράτους. Η Επιτροπή Κοντιάδη τι έγινε; Εργάστηκε επί σχεδόν ένα χρόνο και ουσιαστικά το έργο της εξαερώθηκε. Μιλάτε για αξιολόγηση εκπαιδευτικών. Εκπαιδευτικών της δευτεροβάθμιας εκπαίδευσης εννοείτε; Η αξιολόγηση των δημοσίων υπαλλήλων γενικότερα; Ως απαραίτητη προϋπόθεση για την μεταρρύθμιση του κράτους μαζί με μια γνήσια αποκέντρωση; Νόμος για τα Ανώτατα Εκπαιδευτικά Ιδρύματα θα ακολουθήσει κι άλλος; Θα υπάρχει κάποιος θεσμός αντίστοιχος των εποπτικών συμβουλίων, τα οποία είχαν θεσπιστεί με τον νόμο Διαμαντοπούλου, τον οποίον είχε υπερψηφίσει το Κόμμα σας; Θα υπάρχει κάτι για εθνικό απολυτήριο και πότε περίπου προβλέπεται να μας φέρετε αυτά τα νομοσχέδια; Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστώ, κύριε Καμίνη. Αδράξατε την ευκαιρία, απευθυνόμενος στον Υπουργό Επικρατείας, να προαναγγελθεί το επόμενο νομοθετικό έργο της Κυβέρνησης. Τον λόγο έχει ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κύριε Υπουργέ, αυτό που πιστεύω πραγματικά ότι αναδείχθηκε σε αυτή την Επιτροπή για το νομοσχέδιο είναι αυτή η ανάγκη, η αδιαίρετη ανάγκη, να κάνουμε πράξη την προσβασιμότητα των συνανθρώπων μας με αναπηρία. Ξέρετε είναι αυτονόητο, η Πολιτεία πρέπει να θεσπίζει ένα κανονιστικό πλαίσιο, που θα είναι και ρεαλιστικό, θα είναι και υλοποιήσιμο, για να μην αισθάνονται, πολύ απλά, οι συμπολίτες μας παραγκωνισμένοι και να μπορούν να μετέχουν στα δρώμενα της ζωής μας καθημερινά. Αυτά που αναφέρω τώρα είναι τα καλά αυτονόητα, δυστυχώς, δεν απουσιάζουν και τα αρνητικά, που επίσης, είναι αυτονόητα, όχι μόνο στο δικό σας, αλλά σε κάθε νομοσχέδιο, σχεδόν, της Κυβέρνησης.

Με ακόμη ένα σχέδιο νόμου, λοιπόν, η Κυβέρνηση της Νέας Δημοκρατίας κάνει ό,τι περνάει από το χέρι της, από το δεξί της χέρι, για να εξυπηρετήσει τους ήδη υπάρχοντες ημετέρους, να δημιουργήσει έτσι μια νέα κομματική στρατιά, αν θέλετε, να μεγαλώσετε κι άλλο τη «γαλάζια οικογένεια» και αυτό είναι δικό σας ίδιον, ξέρετε. Όλες οι κυβερνήσεις, που πέρασαν, θέλουν να φτιάχνουν έναν κομματικό στρατό, να ικανοποιήσουν όσους περισσότερους, να βολέψουν όσους περισσότερους, γιατί το μυαλό μας – κι εκεί είναι η μεγάλη διαφορά, κύριε Γεραπετρίτη, ανοίγω μια παρένθεση και το λέμε συνέχεια της Ελληνικής Λύσης – το δικό μας το μυαλό και η έγνοια είναι στις επόμενες γενιές. Το δικό σας είναι στις επόμενες εκλογές. Έτσι συνήθως λειτουργούν οι κυβερνήσεις και αυτό νομίζω ότι μας διαφοροποιεί πάρα πολύ σαν Κόμμα.

Με πρόσχημα, λοιπόν, την καλή νομοθέτηση φτιάχνετε Αρχές, λες και δεν έχουμε. Φτιάχνετε Επιτροπές, βολεύονται πρόσωπα, διαμορφώνετε καταστάσεις κι έτσι είστε αρεστοί στους δικούς σας και επειδή βέβαια, ο κόσμος δεν καταλαβαίνει όλες αυτές τις λεπτομέρειες, λέει ότι «Α! Ωραία νομοθετεί η Κυβέρνηση». Σας άκουσα πάρα πολύ προσεκτικά στην κατά άρθρων συζήτηση με πνεύμα πραγματικού διαλόγου και συνεργασίας και αυτό οφείλω να το πω και να το αναγνωρίσουμε. Χαίρομαι, πραγματικά, διότι κι εσείς εκφράσατε τον προβληματισμό σας με τον τρόπο σας, βέβαια, για τον μεγάλο αριθμό Ανεξάρτητων Αρχών, που έχουμε στη χώρα μας. Ξέρετε εμείς είμαστε «πολέμιοι» των Ανεξάρτητων Αρχών, με ποια έννοια; Ότι δεν συμφωνούμε. Τις πέντε συνταγματικά αναγνωρισμένες, εντάξει, αλλά να έχουμε τριάντα δύο. Ουσιαστικά οι Ανεξάρτητες Αρχές υποκαθιστούν το κράτος! Τριάντα δύο Ανεξάρτητες Αρχές κάτι που μπορούμε να το κάνουμε εμείς, η Βουλή, το Κοινοβούλιο.

Δεν είναι μόνο αυτό. Είναι ότι κοστίζουν, κύριε Υπουργέ, περί τα 600 εκατομμύρια ευρώ τον χρόνο αυτές οι Ανεξάρτητες Αρχές. Είναι χρήματα, τα οποία θα μπορούσαν να δοθούν στον ελληνικό λαό. Δηλαδή, 400 με 600 εκατομμύρια ευρώ ετησίως, μισθολογικά, για τις Ανεξάρτητες Αρχές. Γι’ αυτό λέω για υποκατάσταση του κράτους. Ενώ αναφέρετε ότι αυτές αποτελούν ένα υβρίδιο, δεν είναι ακριβώς Ανεξάρτητες Αρχές και ότι δεν συστήνετε τώρα εσείς Ανεξάρτητες Αρχές με αυτό το νομοσχέδιο, ξέρετε τι ακριβώς συμβαίνει; Να σας πω. Συμφωνώ, αλλά θα σας πω τι συμβαίνει.

Μπορεί να μην νομοθετείτε σήμερα με τη βούλα Ανεξάρτητες Αρχές, μπορεί να μην τις βαφτίζετε έτσι, αλλά επί της ουσίας νομοθετείτε de facto Ανεξάρτητες Αρχές. Μπορεί να είπατε ότι δεν είναι Ανεξάρτητες Αρχές, αλλά νομοθετείτε και για την Αρχή Προσβασιμότητας και για τις δύο άλλες Επιτροπές τα εξής: και προνομιακή μεταχείριση και υπερεξουσίες και κατά παρέκκλιση ρυθμίσεις, και γενικά, τους προσδίδετε χαρακτηριστικά, που συναντάμε στις Ανεξάρτητες Αρχές. Τι θα έχουμε, λοιπόν, που είχε πει και ο Γέροντας Παΐσιος; Δεν θα είναι Ανεξάρτητες Αρχές, αλλά θα είναι σαν να είναι. Κάπως έτσι, για να το πω χαριτολογώντας. Δεν θα είναι Ανεξάρτητες Αρχές, αλλά θα είναι σαν να είναι Ανεξάρτητες Αρχές.

Και αυτή η διαπίστωση δεν είναι μόνο δική μας. Ο Εκπρόσωπος του Συνηγόρου του Πολίτη επισήμανε επίσης τα ίδια, όταν ζήτησε διευκρινίσεις για τρία θέματα. Ποια; Πρώτον. Την ασυλία που προβλέπεται και στις τρεις περιπτώσεις, την υπερεξουσία ελέγχου ακόμη και σε δημόσιες υπηρεσίες – που εδώ το διορθώνετε αρκετά και οφείλουμε να ομολογήσουμε και είναι ευχάριστο που εισακουστήκαμε στην παρατήρηση που κάναμε και καταθέσαμε στην κατ’ άρθρων συζήτηση – την δημιουργία ουσιαστικά και μισθολογικά ειδικού επιστημονικού προσωπικού δύο ταχυτήτων.

Σημειώνεται, όμως, ότι οι διευκρινίσεις είναι μεν απαραίτητες, όπως ζήτησε ο Συνήγορος, αλλά πρέπει να γίνονται σε επίπεδο νόμου, γιατί ο νόμος είναι αυτός, που ισχύει. Είπατε, λοιπόν, ότι οι ρυθμίσεις αυτές προϋπήρχαν. Μάλιστα, υπήρχαν. Εδώ, έχουμε μια νέα εισαγωγή στο σύνολό τους στις σχετικές διατάξεις. Πρέπει να εξετάζονται και αντίστοιχα στο σύνολό τους.

Θα επισημάνω και κάτι άλλο. Σε κάθε περίπτωση, δεν γίνεται να χρησιμοποιείται ως επιχείρημα ότι οι ρυθμίσεις αυτές προϋπήρχαν κατά περίπτωση. Τι εννοώ; Μπορεί, λοιπόν, να προβλέπονταν, για παράδειγμα, το ανεύθυνο για την Εθνική Επιτροπή Δικαιωμάτων του Ανθρώπου, δεν υπήρχε, όμως, τέτοια διάταξη στην Επιτροπή Βιοηθικής. Γιατί να μπει; Επειδή προϋπήρχε σε μια άλλη; Ενώ υποστηρίζετε, λοιπόν, το προϋπάρχον νομοσχέδιο, την ίδια στιγμή, όμως, εσείς αναφέρατε τις δυσλειτουργίες, που προέκυπταν από τον τρόπο ανάδειξης των μελών της Εθνικής Επιτροπής Δικαιωμάτων και ότι αυτός έπρεπε να τροποποιηθεί. Δεν το κάνετε, όμως. Γιατί προβλέπεται το ανεύθυνο; Αφού, λοιπόν, είναι συμβουλευτικός ο ρόλος και των τριών αυτών οντοτήτων και δεν είναι Ανεξάρτητες Αρχές, σύμφωνα με τα λεγόμενά σας, κάντε το πράξη. Γι’ αυτό και ανέφερα πριν ότι νομοθετείτε de facto Ανεξάρτητες Αρχές. Ανεξάρτητες Αρχές με όλα τα προνόμια, που αυτές απολαμβάνουν και φυσικά όλες υπάγονται στον Πρωθυπουργό.

Το τελευταίο πράγμα δίνει μια λέξη κλειδί, κύριε Υπουργέ. Προς τιμήν σας, ενώ εξηγήσατε, γιατί υπάγονται στον Πρωθυπουργό στα πλαίσια του συντονιστικού έργου, η αλήθεια είναι ότι η ρύθμιση αυτή είναι άλλη μια ανάγλυφη αποτύπωση του επιτελικού κράτους της Νέας Δημοκρατίας. Δίνετε παροχές, δίνετε προνόμια, διευρύνετε το πελατειακό κράτος, ιδίως σε σχέση με τις οργανώσεις, που απαρτίζουν την Επιτροπή Δικαιωμάτων του Ανθρώπου. Ενδεικτικά αναφέρω: Το Σωματείο Υποστήριξης Διεμφυλικών, από το Φεστιβάλ Athens pride, από την Ομοφυλοφιλική και Λεσβιακή Κοινότητα Ελλάδος, από την Κοινότητα ΛΟΑΤΚΙ. Φυσικά, δεν απουσιάζει η μέριμνα για τις ΜΚΟ. Χαιρόμαστε κι αυτό είναι ειλικρινές και εισπράξτε το έτσι, που κάνετε δεκτή την πρόταση του Προέδρου ΕΣΑμεΑ, αλλά και τις δικές μας προτάσεις και πραγματικά, μας χαροποιεί το γεγονός. Γιατί είδαμε κάτι, το οποίο μας χτύπησε άσχημα, το ακούσατε, αυτή είναι και η διαδικασία του διαλόγου και της σωστής νομοθέτησης. Εμείς υποστηρίζουμε ότι τα μέλη της Αρχής Προσβασιμότητας και των δύο άλλων Επιτροπών πρέπει να ορίζονται από το Κοινοβούλιο. Είμαστε κάθετοι σε αυτό. Επίσης και οι αμοιβές των μελών της Επιτροπής πρέπει να καθορίζονται από τη Βουλή και όχι από τον Υπουργό Οικονομικών. Από τη Βουλή.

Τώρα, την κατά παρέκκλιση νομοθέτηση την προβλέπεται και για την αποζημίωση για συμμετοχή σε συμβούλια και επιτροπές για τους ασκούμενους επιστήμονες, αλλά και για το ειδικό επιστημονικό προσωπικό. Γιατί τέτοια διαφοροποίηση; Γιατί τέτοια προνομιακή μεταχείριση; Είναι ένα ερώτημα.

Επιτόπιοι έλεγχοι. Συμφωνούμε με την απόσυρση. Το επισημάναμε στα άρθρα και πραγματικά χαιρόμαστε, που το πήρατε πίσω. Δεν θα μείνω παραπάνω εδώ. Είχα να σας πω κάποια πράγματα, αλλά από τη στιγμή, που το αποσύρατε, δεν υπάρχει πλέον λόγος.

Στο σημείο αυτό, θα ήθελα να επαναλάβω ότι με τον τρόπο με τον οποίο νομοθετείτε, εγκλωβίζετε τα Κόμματα της Αντιπολίτευσης στο τι θα ψηφίσουν επί του νομοσχεδίου. Δεν ξέρω, αν είναι σκοπός σας, αλλά το αποτέλεσμα μετράει. Έχετε σε ένα νομοσχέδιο, κύριε Υπουργέ, τρεις ετερόκλητες Αρχές και Επιτροπές, που απέχουν ιδεολογικά. Δεν έχει καμία σχέση η μία με την άλλη. Γιατί δεν φέρνετε τρία ξεχωριστά νομοσχέδια; 150 νομοσχέδια έχετε φέρει, νομίζω, από πέρσι τον Αύγουστο. Φέρτε τα χωριστά. Έτσι τι θα καταφέρναμε, τι θα πετυχαίναμε; Πιο ουσιαστική διαβούλευση, πιο γόνιμο διάλογο με τους πολίτες και τους φορείς και το κάθε κόμμα θα δήλωνε ξεκάθαρα τη θέση του. Θα το κάνουμε και τώρα στα επιμέρους άρθρα, αλλά στο επί της αρχής νιώθουμε εγκλωβισμένοι και θέλω να ακουστεί αυτό. Γιατί θα αδικήσουμε κόσμο με την ψήφο μας και θα πούνε καλά τι κάνετε, δηλαδή; Φέρνουμε νομοσχέδιο για τα ΑΜΕΑ και εσείς το καταψηφίζετε ή παρών ή οτιδήποτε άλλο; Θα τα πούμε αυτά στην Ολομέλεια. Επιχειρήσατε βέβαια να αιτιολογήσετε τον λόγο, για τον οποίο το κάνετε. Κάνατε λόγο για τρεις πυλώνες, που είναι σχετικοί μεταξύ τους. Έτσι είπατε προχθές. Σας ακούγαμε με προσοχή.

Η αλήθεια είναι ότι πρόκειται για τρεις πυλώνες. Πυλώνες, όμως, που και οι τρεις στηρίζουν το οικοδόμημα το δικό σας, της πολιτικής σας και της υπερσυγκέντρωσης εξουσιών και της προνομιακής μεταχείρισης. Και για να είμαστε ξεκάθαροι εννοείται ότι υποστηρίζουμε τους ανθρώπους μας με αναπηρία.

Να σημειώσω στο σημείο αυτό ότι η Ελληνική Λύση, θα το ξαναπώ, ήταν από τις πρώτες – και είναι στις προγραμματικές μας θέσεις αυτό – που πρότειναμε τη σύσταση Ειδικής Μόνιμης Επιτροπής στη Βουλή για τα αναπηρικά θέματα. Κάντε το. Έχουμε τόσες Επιτροπές εδώ μέσα. Συζητάμε ως και δεν ξέρω κι εγώ τι και για το περιβάλλον, που καλά κάνουμε και συζητάμε για το περιβάλλον. Ειδική Μόνιμη Επιτροπή. Προτείνετέ το, κάντε το πράξη. Να συνδράμουμε όλοι να βελτιωθεί η καθημερινότητα των ανθρώπων αυτών και να έχουν και την αναγκαία μέριμνα και την περίθαλψη από την Πολιτεία. Γι’ αυτό χρειάζεται να ληφθούν δραστικά μέτρα και παρεμβάσεις σε όλα τα επίπεδα.

Κανείς δεν αμφισβήτησε την αναγκαιότητα προστασίας των ανθρωπίνων δικαιωμάτων. Εσείς, όμως, χρησιμοποιείτε τη σχετική Επιτροπή ως εργαλείο για τις δικές σας επιδιώξεις, τις πολιτικές. Με τις σχετικές διατάξεις του νομοσχεδίου δείχνετε κατανόηση και αναγνώριση σε διάφορες οργανώσεις, δίνετε προνόμια και διευκολύνσεις, με σκοπό τη συγκέντρωση νέων ψηφοφόρων. Αυτό είναι που έχει προτεραιότητα για σας.

Τώρα, ενώ, για την Επιτροπή Βιοηθικής και Τεχνοηθικής είναι αλήθεια ότι πρέπει να μπουν κάποια όρια στην τεχνολογική ανάπτυξη σε σχέση με τη προστασία των ανθρωπίνων δικαιωμάτων, της ιδιωτικότητας, καθώς και της ελεύθερης βούλησης και της Δημοκρατίας, πώς, όμως, θα γίνουν όλα αυτά, όταν στην πράξη, για παράδειγμα – γιατί ό,τι νομοθετούμε και ό,τι συζητάμε συνδέεται και με την επικαιρότητα, συνδέεται με το σήμερα με κάποιο τρόπο – η ελληνική Πολιτεία υποχρεώνει έμμεσα ή άμεσα, γιατί εκεί οδηγούμαστε και το βλέπετε, τους πολίτες να εμβολιαστούν; Γιατί μιλάμε για μια έμμεση υποχρέωση, εκεί το πάτε. Ο Πρωθυπουργός σας το πήρε το χαρτί και γύρισε σε όλη την Ευρώπη και είπε ότι, ορίστε, εμείς θέλουμε να κάνουμε τη λίστα των εμβολιασμένων, για να ταξιδεύουν. Μπορεί να το αρνήθηκε στην αρχή η Ευρωπαϊκή Ένωση, αλλά σιγά σιγά βλέπω αρχίζει και ποτίζει το θέμα και το αποδέχονται σιγά σιγά.

Αν μιλήσουμε για την τεχνοηθική έχουμε πικρή εμπειρία, πολύ πικρή εμπειρία, γιατί και αυτό συνδέεται με την επικαιρότητα, την καλοκαιρινή επικαιρότητα. Θυμάστε τότε, που τινάχτηκε στον αέρα όλο το σύστημα με το περίφημο αλγόριθμο EVA, τον λάθος αλγόριθμο – δεν το λέμε εμείς, το είπαν οι ειδικοί – που χρησιμοποίησε η Κυβέρνηση και είχαμε τα εισερχόμενα κρούσματα και τελικά και τουρίστες και πολίτες και επιχειρήσεις, όλοι έγιναν «πειραματόζωα», με την Κυβέρνηση να προσπαθεί εκ των υστέρων να συμμαζέψει τα ασυμμάζευτα.

 Κλείνοντας, ήθελα να επισημάνω ότι δεν αρκεί να νομοθετούμε αρχές και επιτροπές. Πρέπει να γίνονται στοχευμένες παρεμβάσεις. Να αλλάξουμε τα κακώς κείμενα, πραγματικά και να θεραπεύσουμε τις ελλείψεις και τις παραλείψεις ετών. Νομοθετείτε επιτροπές, για να διοχετεύσετε τις πολιτικές σας σκοπιμότητες με άμεσο ή έμμεσο τρόπο.

 Κύριε Πρόεδρε, η Ελληνική Λύση, από την πλευρά μας, θα λέμε πάντα τα πράγματα ξεκάθαρα, με το όνομά τους, για το καλό των Ελλήνων πολιτών και της πατρίδας μας. Σας ευχαριστούμε πάρα πολύ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Φωτίου Θεανώ, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Χήτα. Θα ολοκληρώσουμε τις παρατηρήσεις της β΄ ανάγνωσης του νομοσχεδίου με την Ειδική Αγορήτρια του ΜέΡΑ25, κυρία Αγγελική Αδαμοπούλου. Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ 25):** Κύριε Υπουργέ, κυρίες και κύριοι συνάδελφοι, για άλλη μια φορά, σε συζήτηση νομοσχεδίου βλέπουμε σχεδόν σύσσωμη την Αντιπολίτευση να καταλήγει στα ίδια συμπεράσματα ότι, δηλαδή, έχουμε μπροστά μας ένα νομοσχέδιο, το οποίο δεν λύνει κανένα πρακτικό πρόβλημα και δεν υπηρετεί καμία άμεση προτεραιότητα, ούτε στα ζητήματα των αναπήρων συμπολιτών μας ούτε στην τήρηση και στον σεβασμό των ανθρωπίνων δικαιωμάτων ούτε βεβαίως και στους τομείς της βιοηθικής ή της τεχνοηθικής.

Τον τελευταίο καιρό αυτή η σύμπτωση θέσεων γίνεται ολοένα και συχνότερη κι αυτό, βεβαίως, η Κυβέρνηση πρέπει να το ερμηνεύει καλοπροαίρετα και να ξανασκέφτεται με σοβαρότητα τις αστοχίες, ιδίως, όταν τις επισημαίνονται τα ίδια προβλήματα από όλους τους υπόλοιπους.

Να σας το πω και κάπως διαφορετικά. Η Νέα Δημοκρατία μπορεί να έχει αυτοδυναμία μέσω μιας σχετικής πλειοψηφίας, αλλά τα υπόλοιπα κόμματα εκπροσωπούν αθροιστικά την πλειονότητα των πολιτών. Συνεπώς, είναι και υπό μία μορφή ζήτημα Δημοκρατίας να αφουγκράζεται μια κυβέρνηση την αντιπολίτευση, όταν εκείνη εντοπίζει τα ίδια προβλήματα και τα επικρίνει ομοιόμορφα.

Η αλήθεια είναι, κύριε Υπουργέ, ότι απ' όλα τα κόμματα υπήρξαν πάρα πολύ εύστοχες προτάσεις. Όπως, λοιπόν, πολύ καλώς αφουγκραστήκατε τους φορείς και ενσωματώσατε κάποιες προσθήκες, το ίδιο οφείλετε να κάνετε και με τις προτάσεις μας και η κυρία Φωτίου, που μίλησε για ποιοτική και διοικητική αναβάθμιση ουσιαστικά των υπηρεσιών, που σχετίζονται με τα προβλήματα των ΑμεΑ και οι προτάσεις του κ. Καμίνη, σε σχέση με την ανάμειξη του Συνηγόρου του Πολίτη στην Εθνική Επιτροπή για τα Δικαιώματα του Ανθρώπου, όλων των κομμάτων τις προτάσεις καλό είναι να τις αφουγκραστείτε.

Εγώ θα εκφράσω μια επιφύλαξη, σε σχέση με μία προσθήκη, που κάνατε, που ορίζεται μία ποσόστωση για τους πολίτες σε σχέση με την σύνθεση της Εθνικής Αρχής Προσβασιμότητας. Είναι πολύ καλό, που καταρχάς, δεν εισακούσατε ουσιαστικά τον κ. Βαρδακαστάνη και εξακολουθούν οι πολίτες να συμμετέχουν στη σύνθεση. Απλά θεωρώ ότι εκεί που λέτε, «έξι επιστήμονες εγνωσμένου κύρους ή πολίτες», κανονικά θα πρέπει να είναι «και πολίτες», όχι διαζευκτικά. Κατά την προσωπική μας εκτίμηση, η συμμετοχή της Κοινωνίας των Πολιτών, μέσα από τη βιωματική εμπειρία τους, είναι άκρως απαραίτητη, διότι αυτό το διαζευκτικό μπορεί να συνεπάγεται και τον αποκλεισμό τους.

Παρότι, λοιπόν, έχουμε αρκετές διαφωνίες, από την άλλη, σας λέω πως είναι προς τιμήν σας, που παραδεχτήκατε ουσιαστικά, ότι το νομοσχέδιο δεν κάνει τίποτα σε σχέση με τα απτά προβλήματα, που απασχολούν τους αντίστοιχους τομείς. Ως προς αυτό το σκέλος, όχι απλώς αφουγκραστήκατε, αλλά συμφωνήσατε και μαζί μας, με όλη την Αντιπολίτευση, δηλαδή, είπατε επί λέξει, «εδώ συζητούμε τη συγκρότηση μιας Επιτροπής, μιας Αρχής και όχι τη κοινωνική πολιτική, που θα ακολουθήσουμε». Δηλαδή για το ουσιαστικό κομμάτι ούτε κουβέντα. Ας ελπίσουμε ότι τα απτά κομμάτια θα αποτελέσουν αντικείμενο ενός επόμενου νομοσχεδίου, παρόλο που θα μπορούσε όλο αυτό να ενσωματωθεί σε ένα ενιαίο νομοσχέδιο.

Χαιρόμαστε, λοιπόν, που συμφωνείτε ότι μέχρι τώρα δεν ασχολείστε με τα επείγοντα και πιεστικά, αλλά δεν χαιρόμαστε καθόλου, που δεν μας φέρνετε νομοσχέδια με ουσιαστικό περιεχόμενο και με άμεσα οφέλη στην καθημερινότητα. Μας είπατε όχι ότι δεν είναι υπερσυγκεντρωτικό το μοντέλο του υδροκέφαλου Πρωθυπουργού, αλλά ίσα ίσα ότι αυτό το θεωρείτε και αναγκαίο σε δύο επίπεδα, στο σημειολογικό, στο συμβολικό και στο πρακτικό ότι δηλαδή, είναι τόσο σοβαρά τα ζητήματα αυτά, που καλώς θα τα έχει υπό τη σκέπη του ο κ. Μητσοτάκης.

Κάνατε μια καλή αρχή, κύριε Υπουργέ, με την ειλικρινή παραδοχή σας, που προανέφερα και νομίζω πως και στο σημείο αυτό δεν θα εκπλαγεί κανείς, αν συμφωνήσουμε όλοι ότι αυτό, που υποστηρίζετε, δεν αντέχει ιδιαιτέρως στη βάσανο της μέχρι τώρα εμπειρίας. Καταρχάς, έχετε κατασκευάσει μία δαιδαλώδη και φαραωνική δομή υπό τον Πρωθυπουργό, η οποία, μέχρι στιγμής, δεν αποδίδει καλά. Επειδή η πολιτική επιρροή του κ. Πρωθυπουργού, ξέρουμε όλοι πολύ καλά ποια είναι, αυτό ακριβώς το σύστημα του υπερσυγκεντρωτισμού εφάρμοσε και ο Κωνσταντίνος Μητσοτάκης στα δικά του χρόνια πρωθυπουργίας και είδαμε ότι απέτυχε. Είναι φανερό ότι ο Πρωθυπουργός δεν μπορεί καν να επωμιστεί τέτοιο ρόλο. Και πώς να μπορέσει, όταν τις μισές μέρες του χρόνου λείπει σε διάφορα ταξίδια ή σε εξορμήσεις ξεκούρασης; Σας το επεσήμανα και την προηγούμενη φορά, δεν πρόκειται ο Πρωθυπουργός να ασχοληθεί ενεργά με τα ζητήματα αυτά, ούτε χρόνος θα του μένει, για να παρακολουθεί τις εξελίξεις ούτε θα επενδύσει, για να αποκτήσει σφαιρική γνώση.

Εσείς, λοιπόν, θυσιάζετε αυτή τη στιγμή την ουσία, για έναν αμφιλεγόμενο συμβολισμό, για μια σημειολογία, που, εν πάση περιπτώσει, σας καλούμε να την συγκεκριμενοποιήσετε. Προτιμάτε, για να ενισχύσετε το πολιτικό προφίλ του Πρωθυπουργού, να υποβιβάσετε στη πράξη αυτά τα πολύ σπουδαία θέματα. Δεν μας απαντήσατε και σε άλλες προτάσεις, που σας κάναμε, σε άλλα σοβαρά ζητήματα, όπως για παράδειγμα, γιατί δεν εντάσσετε κάποιες από τις θεματικές αυτές στον Συνήγορο του Πολίτη, όπου θα αναβαθμιστούν πραγματικά, καθώς θα υπάγονται σε μία αυθεντικά Ανεξάρτητη Αρχή, με τα ιδιαίτερα συνταγματικά και λειτουργικά της εχέγγυα. Ενάμιση χρόνο τώρα, η Κυβέρνηση φτιάχνει συμβουλευτικές δομές, ειδικά ο συμβουλευτικός χαρακτήρας αυτών των Αρχών, που σας το επεσήμαναν και άλλοι συνάδελφοι, είναι άκρως προβληματικός. Μετά, λοιπόν, θα περιμένετε τα πορίσματα των Αρχών, θα ζητήσετε χρόνο για μελέτη, μετά θα καταρτίσετε κάποιον σχεδιασμό, μετά θα ξεκινήσετε ίσως κάποιες πράξεις υλοποίησης, λες και δεν ξέρουμε ήδη τα χρόνια σοβαρά προβλήματα. Το ζητούμενο, όμως, κρίνεται στην καθημερινότητα.

Εκεί, που εκατοντάδες χιλιάδες παιδιά δεν μπορούν να λάβουν ειδική αγωγή, παρότι τη δικαιούνται, διότι υπάρχουν τρομερές ελλείψεις και σε προσωπικό, εκεί που το δικαίωμα των αναπήρων στην εργασία και κατά συνέπεια στην αξιοπρεπή και ανεξάρτητη διαβίωση έχει εξαφανιστεί σχεδόν απολύτως, εκεί που το κράτος δεν κάνει τίποτα στους τομείς της πρόληψης και της έγκαιρης παρέμβασης, εκεί όπου οι απαραίτητες θεραπείες δεν είναι καν διαθέσιμες από το δημόσιο σύστημα υγείας και οι οικογενειακές δαπάνες πολλαπλασιάζονται μέρα με τη μέρα.

Αντί, λοιπόν, το κράτος να φροντίζει για αυτονόητες παροχές και δομές προτιμά να πριμοδοτεί την επιδοματική πολιτική, με τις πενιχρές ενέσεις ρευστότητας, που απλώς συμβάλλουν στην επιβίωση των ατόμων με αναπηρία και όχι στη βελτίωση των βιοτικών τους συνθηκών. Δεν δίνει καμία προοπτική μια τέτοια πολιτική, παρά μόνο καταδικάζει τους ανθρώπους με προβλήματα αναπηρίας, σε μια εφ’ όρου ζωής στασιμότητα και στην εξάρτησή τους από τα ψίχουλα, που πέφτουν από το τραπέζι των προϋπολογισμών, που ψηφίζουν οι κυβερνήσεις προς όφελος των ισχυρών παικτών και των μνημονιακών υποχρεώσεων και οι οποίες βεβαίως δαπάνες από τον προϋπολογισμό όλο και μειώνονται.

 Για την Εθνική Επιτροπή Βιοηθικής και Τεχνοηθικής, δεν τοποθετηθήκατε στα γνωστά προβλήματα της πρωθυπουργικής επιλογής της πλειονότητας των μελών και της τετραετούς θητείας, παρότι τα έθιξα με πολύ συγκεκριμένο αντιπαράδειγμα, όταν μίλησα για την κατάσταση με τον Εθνικό Συντονιστή για την αντιμετώπιση των ναρκωτικών.

Επίσης, είπατε, κύριε Υπουργέ, ότι όλη η βιβλιογραφία αναφέρεται πλέον στη σύζευξη της ηθικής μεταξύ των επιστημών του βίου, των κοινωνικών επιστημών και των επιστημών της τεχνολογίας και δεν είναι τυχαίο ότι όλες πλέον οι Αρχές οι σχετικές έχουν μετεξελιχθεί σε κοινές Αρχές Βιοηθικής και Ηθικής της Τεχνολογίας. Κατ’ αρχάς, η αναφορά για τη βιβλιογραφία είναι ανακριβής, η βιβλιογραφία δεν έχει ακόμα καταλήξει και απέχει ακόμη πολύ από ένα τέτοιο συμπέρασμα. Πολλοί συγγραφείς μάλιστα επισημαίνουν ορατές και έντονες διαφορές, που λόγω της σύγκρουσης νοοτροπιών και συμφερόντων προκαλούν μια σύγκρουση σε επίπεδο Αρχών.

Αυτό που εκτυλίσσεται τα τελευταία χρόνια είναι μια προσπάθεια κάπου να καταλήξουν όλα αυτά, μία δυναμική σε διάφορα στρογγυλά τραπέζια, που ακόμη δεν έχει αποκρυσταλλώσει κοινές αρχές. Σε κάθε περίπτωση, όμως, αναπάντητο παραμένει και άλλο ένα ζήτημα. Η Επιτροπή επιφορτίζεται με την παρακολούθηση ενός κλάδου πολύ έντονα αναπτυσσόμενου και πολύ σημαντικού για το παρόν και το μέλλον της ανθρωπότητας, αλλά η επιπλέον στελέχωσή της είναι δυσανάλογα ανεπαρκής. Πώς θα παραχθεί ένα ουσιώδες έργο σε αυτόν τον τομέα με ελάχιστα διαθέσιμους πόρους;

 Κλείνω την τοποθέτησή μου με την Εθνική Επιτροπή για τα Δικαιώματα του Ανθρώπου. Αφενός οι αλλαγές δεν ενισχύουν καθόλου την ανεξαρτησία αυτής της Επιτροπής από την κυβερνητική κηδεμονία, αφετέρου, δε συρρικνώνεται η εκπροσώπηση, αφού αποκλείονται από τη σύνθεσή της τα πολιτικά κόμματα, τα πανεπιστήμια και μειώνεται η συμμετοχή της Κοινωνίας των Πολιτών και των θεσμικών φορέων, όπως ο Συνήγορος του Καταναλωτή και ο εκπρόσωπος της Εθνικής Επιτροπής Βιοηθικής.

Επίσης, τίποτε δεν προβλέπεται για τα ζητήματα της αυτοδιοίκησης και των ερευνητικών αρμοδιοτήτων, σύμφωνα με τις Αρχές των Παρισίων και τη Διακήρυξη της Βιέννης, ούτε δικαίωμα λήψης πληροφοριών από κυβερνητικές υπηρεσίες, ούτε διερεύνηση διαδικασιών, που σχετίζονται με καταγγελλόμενα γεγονότα, ούτε κλήση για παροχή εξηγήσεων ή μαρτυριών, επιθεώρηση φακέλων, αίτηση επίδειξης εγγράφων και αυτοψία χωρίς προηγούμενη ειδοποίηση.

Σήμερα, λοιπόν, κλείνει στην Επιτροπή η συζήτηση για ένα νομοσχέδιο, θεωρούμε διακοσμητικής γραφειοκρατίας, κάποιοι μπορεί να πανηγυρίζουν, που δαπανάται πεπερασμένος κοινοβουλευτικός κόπος και χρόνος για τέτοιες πρωτοβουλίες και μάλιστα σε μια εξαιρετικά δύσκολη κοινωνικά συγκυρία. Εμείς δεν μπορούμε να παρακολουθήσουμε αυτήν την αντίληψη σε καμία σχεδόν διάσταση, δεν βλέπουμε τίποτα ωφέλιμο στην προσχηματική νομοθέτηση και σας καλούμε σε αυτό το νομοσχέδιο να υπάρξει ευρύτερη συναίνεση και με τις δικές μας προτάσεις. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κυρία Αδαμοπούλου.

Κυρίες και κύριοι συνάδελφοι, με την αγόρευση της Ειδικής Αγορήτριας του ΜέΡα25, ολοκληρώθηκαν οι αγορεύσεις των Εισηγητών και των Ειδικών Αγορητών των κομμάτων επί του νομοσχεδίου του Υπουργού Επικρατείας.

Κύριε Υπουργέ, έχουν ζητήσει τον λόγο δυο συνάδελφοι, να τους ακούσουμε και να τελειώσουμε με τη δική σας ομιλία.

Τον λόγο έχει ο κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι πολύ σημαντικό η νομοθεσία να προσαρμόζεται έγκαιρα στις ανάγκες της εποχής, με βάση τις αλλαγές, που συμβαίνουν στην κοινωνία. Το νομοσχέδιο, που συζητάμε, δεν εισάγει νέες πολιτικές και νέους κανόνες, αλλά ρυθμίζει τον τρόπο λειτουργίας τριών συμβουλευτικών Επιτροπών, που συνεπικουρούν την εκτελεστική εξουσία.

Ωστόσο είναι ένα νομοσχέδιο, που τελικά δημιουργεί τις προϋποθέσεις, για την ανατροφοδότηση της εκτελεστικής και της νομοθετικής εξουσίας, ώστε οι μελλοντικές αλλαγές στη νομοθεσία να εδράζονται σε στέρεες βάσεις με την εμπλοκή της Κοινωνίας των Πολιτών και της επιστήμης.

Με το νομοσχέδιο δημιουργείται για πρώτη φορά η Εθνική Αρχή Προσβασιμότητας για τα δικαιωμάτων των ατόμων με αναπηρία. Αυτό είναι μια σπουδαία εξέλιξη, μια εξέλιξη που έρχεται ως συνέχεια φιλόδοξων πολιτικών, που η Κυβέρνηση επεξεργάστηκε το προηγούμενο διάστημα για τα άτομα με αναπηρία, όπως το Εθνικό Σχέδιο Δράσης για τα Δικαιώματα των Ατόμων με Αναπηρία. Παράδειγμα αυτής της διαφορετικής αντιμετώπισης για τα ΑμεΑ μπορώ να φέρω και από την Κεφαλονιά, καθώς για πρώτη φορά θα έχουμε στο νομό μας Στέγη Υποστηριζόμενης Διαβίωσης ΑμεΑ χάρη και στη συνδρομή της Κυβέρνησης.

Η αποφασιστικότητα της Κυβέρνησης για την ψηφιοποίηση του δημοσίου και της δικαιοσύνης είναι άλλωστε άλλη μια δραστικά θετική εξέλιξη για το αναπηρικό κίνημα, καθώς ενισχύει την πρόσβαση των ΑμεΑ σε απαραίτητες υπηρεσίες.

Θα μου επιτρέψετε να πω, κύριε Υπουργέ, ότι τελικά η μεγαλύτερη αλλαγή για την καθημερινότητα, κυρίως των ΑμεΑ, αλλά και όλων των Ελλήνων θα είναι η προσβασιμότητα στα πεζοδρόμια των οικισμών της χώρας μας. Εκτός από λίγες εξαιρέσεις είναι ένας τομέας όπου έχουμε πάρα πολλή δουλειά μπροστά μας.

Η συμμετοχή και οι τοποθετήσεις των φορέων και της Κοινωνίας των Πολιτών στην Επιτροπή είχαν ιδιαίτερο ενδιαφέρον, όχι μόνο γιατί αντιμετώπισαν το νομοσχέδιο θετικά, αλλά γιατί με την τεχνογνωσία τους αναδεικνύουν σημαντικά ζητήματα. Αναδεικνύουν πόσο αλληλένδετα και διευρυμένα μπορεί να είναι τελικά τα αντικείμενα, που οι Επιτροπές έχουν στην αρμοδιότητά τους.

Ένα χαρακτηριστικό παράδειγμα είναι η σύνδεση της κλιματικής αλλαγής και του περιβάλλοντος με την εμφάνιση της πανδημίας και με τη δημόσια υγεία, λόγω του τρόπου που αλληλοεπιδρούμε με τα οικοσυστήματα. Το ίδιο το περιβάλλον αντιμετωπίζεται, πλέον, ως ανθρώπινο δικαίωμα και πολύ σωστά αναβαθμίζεται μέσα από το νομοσχέδιο σε μία από τις αρμοδιότητες της Εθνικής Επιτροπής για τα Δικαιώματα του Ανθρώπου. Η αλληλεπίδραση του ανθρώπου με το περιβάλλον δημιουργεί νέες ανισότητες στην πρόσβαση σε τροφή, νερό και ενέργεια. Έτσι έχουμε αυτή την έντονη σύνδεση του περιβάλλοντος με το Δίκαιο και την εισαγωγή του όρου της «Κλιματικής Δικαιοσύνης».

 Άρα, η διασύνδεση μεταξύ των αρμοδιοτήτων των Επιτροπών βλέπουμε ότι είναι πολυεπίπεδη. Γι’ αυτό τον λόγο συμφωνώ μαζί σας, κύριε Υπουργέ, στην αναφορά που κάνατε στην προηγούμενη συνεδρίαση σχετικά με την κατεύθυνση της αποκομματικοποίησης, που εμπεριέχουν οι αλλαγές στη σύνθεση των Επιτροπών.

 Εκ των πραγμάτων, αν θέλουμε οι Επιτροπές να είναι παραγωγικές και να μπορούν να ανταποκριθούν σε τόσο σύνθετα ζητήματα, χρειάζονται όλη την τεχνοκρατική και επιστημονική βοήθεια, που μπορούμε να τους προσφέρουμε στη σύνθεσή τους.

Σχετικά με την ανάγκη εκσυγχρονισμού του πλαισίου λειτουργίας των τριών Επιτροπών είναι φανερό ότι ζούμε σε μια περίοδο, όπου συμβαίνουν ταυτόχρονα κοσμογονικές αλλαγές. Ζούμε μεγάλες τεχνολογικές αλλαγές, που επηρεάζουν άμεσα τον τρόπο που ζουν και εργάζονται οι άνθρωποι.

Η ρομποτική, η γενετική και η τεχνητή νοημοσύνη διαμορφώνουν νέα δεδομένα για τη μορφή της ανθρώπινης εργασίας. Ζούμε μια συνεχή μετάβαση των κοινωνικών δραστηριοτήτων μας από τον φυσικό χώρο στον ψηφιακό χώρο και το διαδίκτυο. Ζούμε μέσα σε μια πρωτόγνωρη διαχείριση μιας πανδημίας, που δημιουργεί πλήθος συζητήσεων, για την βιοηθική και τα ανθρώπινα δικαιώματα.

Η ίδια η διαδικασία εμβολιασμού εμπεριέχει τον κίνδυνο να μπούμε σε μία συζήτηση για το αν η παροχή υπηρεσιών υγείας θα πρέπει να γίνεται στη βάση κριτηρίων, που συνυπολογίζουν ηθικές αξίες ή κοινές προσλαμβάνουσες.

Είναι, λοιπόν, απαραίτητο να υπάρχουν όργανα, που θα τροφοδοτούν την εκτελεστική και τη νομοθετική εξουσία με τεχνογνωσία για τις εξελίξεις σε παγκόσμιο επίπεδο.

Ο σημαντικός ρόλος των Επιτρόπων αναδεικνύεται και από την οργανική σύνδεσή τους με τον Πρωθυπουργό, ως πυρήνα της εκτελεστικής εξουσίας, όπως προβλέπεται από το νομοσχέδιο, που επεξεργαζόμαστε.

Πριν κλείσω, θα ήθελα να τονίσω τη σημασία των Επιτροπών για ζητήματα, τα οποία το Ελληνικό Κοινοβούλιο δεν είναι έτοιμο να επεξεργαστεί ακόμα. Ίσως και η ίδια η κοινωνία μας δεν είναι έτοιμη, αλλά πρόκειται για εξελίξεις, που κάποτε θα χτυπήσουν και την πόρτα της χώρας μας. Αναφέρομαι σε ζητήματα βιοτεχνολογίας σχετιζόμενα με την ευθανασία, τη γενετική ιατρική, την αναπαραγωγή και άλλους τομείς, εξελίξεις για τις οποίες αργά ή γρήγορα θα χρειαστεί ένα ρυθμιστικό πλαίσιο και στην Ελλάδα και θα είναι πολύ θετικό οι Επιτροπές να έχουν ήδη εργαστεί πάνω σε όλα αυτά, σε τεχνοκρατικό επίπεδο, πολύ νωρίτερα από εμάς.

Συγχαρητήρια, κύριε Υπουργέ, για το νομοσχέδιο που εισάγεται στη Βουλή και σε όλους τους συναδέλφους, για την πολύ καλή συζήτηση, που έγινε στην Επιτροπή. Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ. Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Σας ευχαριστώ πολύ, κύριε Πρόεδρε. Αγαπητές και αγαπητοί συνάδελφοι, κύριε Υπουργέ, ο βαθμός διάχυσης των ευκαιριών και η προστασία των δικαιωμάτων όλων των πολιτών είναι δύο από τους κρισιμότερους δείκτες κοινωνικής προόδου και ευημερίας, όπως πολλές φορές έχουμε πει και εντός και εκτός αυτής της αίθουσας.

Κατά συνέπεια, η καταπολέμηση των διακρίσεων και η εξασφάλιση των δικαιωμάτων των πολιτών με αναπηρία, ιδίως αυτήν την ιδιαίτερα δύσκολη και πρωτόγνωρη περίοδο, που περνάμε, είναι δύο κρίσιμα ζητούμενα αυτής της Κυβέρνησης. Για να είμαστε απόλυτα ειλικρινείς, η κατάσταση, που αντιμετωπίζουν οι συμπολίτες μας με ειδικές ανάγκες, είναι εξαιρετικά δύσκολη. Η προσβασιμότητά τους ιδιαίτερα στους δημόσιους χώρους είναι εξαιρετικά περιορισμένη. Επίσης, αντιμετωπίζουν εμπόδια, για να καλύψουν τις βασικότερες ανάγκες τους ή για να συμμετέχουν ακόμη και στις βασικότερες ανθρώπινες κοινωνικές δραστηριότητες, όπως είναι η εκπαίδευση, η μετακίνηση, η εργασία, ο πολιτισμός και η κοινωνικοποίηση.

Αυτή τη στιγμή μου έρχεται στο μυαλό, κύριε Υπουργέ, το Ειδικό Σχολείο της Σπάρτης επί παραδείγματι, το οποίο ακόμη λειτουργεί σε ένα παλιό δημοτικό σχολείο, σ’ ένα δύο αιθουσών δημοτικό σχολείο και σε κοντέινερς. Αντιλαμβάνεστε ότι αυτό προσβάλλει και τον πολιτισμό μας και τις όποιες ομιλίες κάνουμε αυτή τη στιγμή επ’ ευκαιρία ενός τέτοιου κομβικής σημασίας και πολύ ιδιαίτερα σοβαρού νομοσχεδίου. Γίνεται μια προσπάθεια –αφού μιλάω γι’ αυτό – να μετακινηθεί το Ειδικό Σχολείο σε έναν άλλο χώρο, μια προσπάθεια που με τις δυσλειτουργίες, τη γραφειοκρατία και με τη δυσκολία λήψης αποφάσεων κάποιων, ακόμα συνεχίζεται. Πιστεύω, σύντομα, ότι θα ολοκληρωθεί.

Ακολουθώντας, λοιπόν, τη λογική της εξασφάλισης ίσων ευκαιριών για όλους, με το νομοσχέδιο αυτό, η Κυβέρνηση αναλαμβάνει τη νομοθετική πρωτοβουλία και δίνει στα άτομα με ειδικές ανάγκες, μία, κατά την άποψή μου, επίσημη θέση στο τραπέζι. Για πρώτη φορά ιδρύεται η λεγόμενη Αρχή Προσβασιμότητας, που υπάγεται μάλιστα απευθείας στον κ. Πρωθυπουργό.

Το σημερινό νομοσχέδιο της δίνει αυξημένη θεσμική ισχύ, καθώς με το άρθρο 1, την ορίζει ως τον σύμβουλο της Πολιτείας, που είναι αρμόδιος για τα θέματα προσβασιμότητας.

Επίσης, ένα από τα σημαντικότερα εργαλεία, που τίθενται στη διάθεση της εν λόγω Αρχής, περιγράφεται στο 4ο άρθρο και είναι η δυνατότητα να συνάπτει συμβάσεις με ακαδημαϊκά και ερευνητικά Ιδρύματα και ειδικούς, με σκοπό τη σύνταξη μελετών. Η δυνατότητα αυτή βασίζεται σε μια σύγχρονη αντίληψη περί της δημόσιας διοίκησης, δηλαδή, την αναγνώριση του γεγονότος ότι γνώση, εμπειρία και εξειδίκευση υφίστανται και εκτός των στενών κρατικών ορίων και ειδικά στα Πανεπιστήμια και στα Ερευνητικά Ιδρύματα. Η γνώση και η εξειδίκευση αυτή πρέπει να διατίθενται και να μοχλεύεται από την Πολιτεία, στην επιδίωξη διαφόρων δημόσιων και – θα έλεγα – πολιτικών στόχων.

Ακόμη σημαντική πρόβλεψη είναι και η Έκθεση, που προβλέπεται στο έκτο άρθρο του νομοσχεδίου, η οποία παραδίδεται ετησίως στον Πρωθυπουργό και στη Βουλή, σχετικά με την πρόοδο, που έχει επιτευχθεί κάθε χρόνο προς τον τελικό στόχο της όσο το δυνατόν ευρύτερης προσβασιμότητας.

Είναι σημαντική αυτή η περίπτωση, γιατί όπως πολύ καλά ξέρουμε, ένα ζήτημα δεν κλείνει με τη νομοθέτηση μέτρων και παρεμβάσεων, αλλά με την εφαρμογή τους.

Καλό είναι να ανεμίζουμε νομοσχέδια – δεν ξέρω πόσο καλό, αλλά το λέω, θα έλεγα εμφατικά – στα προβλήματα, αλλά εκεί που καλούμεθα, αφού τα νομοθετήσουμε, τα ψηφίσουμε εμείς οι βουλευτές και προχωρήσουμε, εκεί που καλούμεθα να δοκιμαστούμε, αν θέλετε, κύριε Υπουργέ, είναι η εφαρμογή τους. Εφαρμοστές των νομοσχεδίων πρέπει να είμαστε και αυτή η Κυβέρνηση έχει αποδείξει ότι σε αυτόν τον τομέα, στην εφαρμογή δηλαδή αυτών των πολιτικών και νομοθετικών αποφάσεων, τα πάει καλά.

Σε αυτό το πλαίσιο η θέσπιση ποιοτικών και ποσοτικών δεικτών μέτρησης και παρακολούθησης της διάχυσης της προσβασιμότητας σε όλους τους δημόσιους χώρους και σε όλο το κοινωνικό φάσμα είναι ίσως μία από τις σημαντικότερες υπηρεσίες, που η εν λόγω Αρχή θα προσφέρει.

Σήμερα, μεταξύ άλλων, αγαπητές και αγαπητοί συνάδελφοι, θεσμοθετούμε έναν επίσημο φορέα για την εκπροσώπηση των δικαιωμάτων των συμπολιτών μας με ειδικές ανάγκες. Η Αρχή αυτή έχει όλα τα εχέγγυα, ώστε να αποτελέσει έναν χρήσιμο σύμβουλο και συνεργάτη στη διαμόρφωση ενός σύγχρονου πλαισίου προσβασιμότητας, σε όλο το εύρος των ανθρώπινων δραστηριοτήτων.

Είναι χαρακτηριστικό, κύριε Υπουργέ, να επισκεφθείτε – οπότε το φέρει η τύχη ή το πρόγραμμά σας – το γραφείο των ατόμων με ειδικές ανάγκες στη Σπάρτη, τα γραφεία τους, έναν μικρό χώρο, ο οποίος δεν διαθέτει ούτε ένα χώρο τουαλέτας για τις σωματικές τους ανάγκες. Αντιλαμβάνεστε ότι αυτοί οι άνθρωποι, όταν καλούνται να συνεδριάσουν, πηγαίνουν – επειδή συμβαίνει αυτό το σημείο να βρίσκεται στην κεντρική αγορά της πόλης της Σπάρτης – στα καφενεία, αριστερά, δεξιά, προκειμένου να καλυφθούν στο ζήτημα αυτό.

Όλα αυτά είναι μικροπράγματα, τα οποία όμως για αυτούς τους ανθρώπους – που αντιλαμβάνεστε ότι βρίσκονται σε αυτή την κατάσταση – αποτελούν μεγάλη ώθηση και θα έλεγα μια ποιότητα στην ιδιαίτερη ζωή τους, την οποία πρέπει με όλα τα θέματα, τα οποία συνθέτουν την νομοθετική σας πρωτοβουλία, να τα καλύψουμε.

Θέλω να καλέσω, όπως έχει γίνει το τελευταίο χρονικό διάστημα, όλους τους συναδέλφους να στηρίξουν αυτό το νομοσχέδιο. Ένα νομοσχέδιο, το οποίο προχωράει ένα βήμα μπροστά τη μέριμνά μας για τα άτομα με ειδικές ανάγκες, τους ανθρώπους μας, τα παιδιά μας και όλους αυτούς, οι οποίοι είναι δίπλα μας και αντιμετωπίζουν αυτό το πρόβλημα. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Δαβάκη. Τον λόγο έχει ο κ. Υπουργός.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε. Αξιότιμες κυρίες και κύριοι βουλευτές, θα ήθελα να επανέλθω στο ζήτημα του κατά την άποψή μου πόσο σημαντικό είναι το σημερινό νομοσχέδιο. Είναι προφανές και αναδείχθηκε και πάλι σήμερα ότι δεν πρόκειται για την ουσιαστική άσκηση της πολιτικής. Αυτή θα έρθει με σειρά νομοσχεδίων, η οποία θα εδράζεται πρωτίστως στο Εθνικό Σχέδιο για τα Δικαιώματα των ατόμων με αναπηρία, το οποίο ήδη έχει εγκριθεί από το Υπουργικό Συμβούλιο. Εξάλλου, η σημερινή νομοθετική πρωτοβουλία εντάσσεται ακριβώς σε αυτό το Σχέδιο Δράσης.

Επίσης, να αναφέρω μια πολύ μεγάλη προσπάθεια, που είναι η κωδικοποίηση όλης της νομοθεσίας για τα άτομα με αναπηρία, η οποία είναι η πλέον ή από τις πλέον δαιδαλώδεις, που υπάρχουν στο ελληνικό νομικό σύστημα. Μια πολύ φιλόδοξη προσπάθεια με ορίζοντα το ερχόμενο καλοκαίρι.

Άρα, η ουσιαστική πολιτική θα έλθει σταδιακά με την εφαρμογή του Εθνικού Σχεδίου Δράσης. Σήμερα είναι μία από τις πρώτες δράσεις του συγκεκριμένου σχεδίου, που είναι η δημιουργία της Εθνικής Αρχής Προσβασιμότητας.

Να επαναλάβω ότι η συνάφεια μεταξύ των τριών Αρχών είναι προφανής, είναι πρώτον συμβουλευτικές και δεύτερον, αποτελούν στην πραγματικότητα φορείς, που ασχολούνται με επιμέρους ή συνολικά ανθρώπινα δικαιώματα. Άρα, είναι πρόδηλη η συνάφειά τους.

Στο πλαίσιο, ειδικώς, της πολιτικής για τα άτομα με αναπηρία, βεβαίως, να χαιρετίσω την ανακοίνωση του Αρχηγού της Αξιωματικής Αντιπολίτευσης, το περασμένο Σάββατο, όταν και εξέθεσε το νέο πρόγραμμα του ΣΥΡΙΖΑ, για τα άτομα με αναπηρία. Νομίζω ότι με τις όποιες διαφορές μπορεί να υπάρχουν σε επιμέρους ιδεολογικά ή άλλα εφαρμοστικά ζητήματα είναι σημαντικό να έχουμε βασικές κοινές προκείμενες, που έχουν να κάνουν με την αναβάθμιση των παρεχόμενων υπηρεσιών προς τα άτομα με αναπηρία.

Στα επιμέρους κομμάτια, τα οποία ετέθησαν από τους βουλευτές, να επισημάνω, επί της αρχής, ότι καμία από τις τρεις Επιτροπές δεν είναι Ανεξάρτητη Αρχή. Είναι συμβουλευτικές Επιτροπές ούτε είναι οιονεί Ανεξάρτητες Αρχές. Δεν έχει καμία από τις Επιτροπές αυτές αποφασιστικό ρόλο. Δεν εκδίδει, δηλαδή, στην πραγματικότητα, διοικητικές πράξεις. Είναι σύμβουλοι της Πολιτείας. Γιατί; Διότι τα επιμέρους ζητήματα δικαιωμάτων χρειάζονται, πρώτα από όλα, και έναν ανεξάρτητο εκτιμητή, για το πώς πηγαίνουν τα πράγματα και δεύτερον, χρειάζονται σε ορισμένες περιπτώσεις, πολύ ειδική τεχνογνωσία. Τα ζητήματα βιοηθικής και τεχνοηθικής απαιτούν πολύ ειδική τεχνογνωσία. Τα ζητήματα, που έχουν να κάνουν με την αναπηρία, επίσης. Και τα ζητήματα, βεβαίως, που έχουν να κάνουν οριζόντια, με την προστασία των ανθρωπίνων δικαιωμάτων, επιβάλλεται και ως διεθνής υποχρέωση της χώρας. Πρόκειται για συμβουλευτικές Επιτροπές. Ένα νέο υπόδειγμα για τη χάραξη των δημόσιων πολιτικών.

Βεβαίως, να επισημάνω, επί της αρχής, ότι σε ό,τι αφορά στο κομμάτι της Εθνικής Αρχής Προσβασιμότητας και της Εθνικής Επιτροπής για τα Δικαιώματα του Ανθρώπου ήταν οι ίδιες οι Επιτροπές, οι οποίες επέσπευσαν, με δικές τους προτάσεις, την σημερινή νομοθετική πρωτοβουλία, αλλά προέρχονται, όχι αυτοτελώς, από μία πρωτοβουλία της Κυβέρνησης, αλλά από τους ίδιους τους φορείς, που γνωρίζουν καλύτερα από τον καθένα. Και βεβαίως, σε σχέση με την Εθνική Επιτροπή Βιοηθικής, υπήρξε πολύ εκτενής διαβούλευση πριν την κατάθεση του νομοσχεδίου, σε πάρα πολύ αρμονικό πνεύμα.

Στα επιμέρους κομμάτια. Κυρία Φωτίου, είπατε για τα ζητήματα των γνωστικών αντικειμένων στην Εθνική Επιτροπή Βιοηθικής. Θα μου επιτρέψετε να πω ότι εγώ διαφωνώ για το ότι θα πρέπει να υπάρχει επιμερισμός του κάθε γνωστικού αντικειμένου, το οποίο θα πρέπει να άγεται ως μέλος, ενώπιον της Επιτροπής.

Τι προέβλεπε η προ ισχύσασα νομοθεσία; Προέβλεπε τέσσερις επιστήμονες από τους τομείς βιολογίας, γενετικής, ιατρικής, βιοτεχνολογίας και πέντε επιστήμονες, έναν από το δημόσιο δίκαιο, έναν από το δημόσιο διεθνές δίκαιο, έναν από φιλοσοφία, έναν από κοινωνιολογία, έναν από θεολογία.

Με κάθε σεβασμό, πρόκειται για μια εντελώς ξεπερασμένη αντίληψη. Δεν υπάρχει καμία επιστήμη, η οποία, πλέον, να μην αλληλεπιδρά με τις άλλες επιστήμες. Βλέποντας λιγάκι, ποιοι σήμερα ασχολούνται με τα θέματα της βιοηθικής και της τεχνοηθικής δεν θα μπορούσες να τους κατατάξεις σε κανένα από αυτά τα γνωστικά αντικείμενα. Είναι άτομα, τα οποία κάνουν δύο ή τρεις επιστήμες διαφορετικές, οι οποίες είναι πολύ σύγχρονες, πολύ εξειδικευμένες. Δύσκολα μπορείς να έρθεις και να κάνεις μια τέτοια τυποποίηση.

Στο κάτω κάτω, κυρία Φωτίου, εάν είναι να βρούμε τέσσερις σημαντικούς επιστήμονες από την Ελλάδα ή από το εξωτερικό, δικούς μας ανθρώπους, που ασχολούνται πολύ εξειδικευμένα με αυτό, μακάρι να έρθουν και οι τέσσερις. Είναι, δηλαδή, η δικιά μου επιθυμία να έχουμε, βεβαίως, συνάφεια γνωστικών αντικειμένων – ήδη, κατά την επιλογή αναφέρεται ότι είναι επιστήμονες εγνωσμένου κύρους σε τομείς, που έχουν σχέση με την αποστολή και τις αρμοδιότητες, που είναι πολύ συγκεκριμένες στο νομοσχέδιο, με ειδική μέριμνα – προκειμένου, να διασφαλίζεται, κατά το δυνατόν, η ισόρροπη εκπροσώπηση θετικών και ανθρωπιστικών επιστημών. Είναι τέτοια η διατύπωση, ώστε όσο το δυνατόν μεγαλύτερο κύρος, σε πολύ συγκεκριμένα και ισόρροπα αντικείμενα. Και η αλήθεια είναι ότι υπάρχουν αρκετοί Έλληνες επιστήμονες, οι οποίοι διακρίνονται στο πεδίο αυτό.

Σε ότι αφορά στα κομμάτια, που έχουν να κάνουν με τα απόρρητα, απεσύρθη η διάταξη. Για δε την αμοιβή των μελών, την οποία ανέφερε η κυρία Φωτίου, δεν αλλάζει η διάταξη, παραμένει ακριβώς ίδια. Δεν έχουμε μεριμνήσει, έτσι ώστε να αυξηθούν οι αμοιβές. Είναι προφανές ότι η ίδια διάταξη, η οποία ίσχυε, παραμένει ανέγγιχτη. Είναι, εξάλλου, συνθήκη και για την ανεξαρτησία των μελών.

Για δε το ζήτημα που έχει να κάνει με την σύσταση ειδικού Υπουργείου ή Υφυπουργείου, τα συζητήσαμε και την προηγούμενη φορά. Η άποψή μου είναι ότι θα δημιουργήσει πολύ μεγάλη συγκέντρωση, η οποία δεν θα είναι λειτουργική, αλλά είναι μια ακαδημαϊκή συζήτηση, διότι δεν είναι το αντικείμενο αυτής της Επιτροπής.

Εδώ συζητάμε, βεβαίως, την σύσταση συμβουλευτικών επιτροπών και όχι του πολιτικού φορέα, που θα εφαρμόσει τις πολιτικές αυτές, που είναι άλλης τάξεως ζήτημα. Σε κάθε όμως περίπτωση, αισθάνομαι ότι θα είναι πάρα πολύ δύσκολο ένα Υπουργείο να συγκεντρώσει ζητήματα, τα οποία άπτονται 20 κάθετων δομών. Θα πρέπει, δηλαδή, ουσιαστικά, να δημιουργήσει 20 μικρά Υπουργεία μέσα σε ένα, το οποίο έχει εξαιρετικά μεγάλη τεχνική δυσκολία.

Όσον αφορά στον κ. Καμίνη, θα ήθελα να εκφράσω τις ευχαριστίες μου για τις πάντοτε παραγωγικές παρατηρήσεις του. Όσον αφορά στις επικείμενες μεταρρυθμίσεις, θα έχουμε την ευκαιρία να τα πούμε εκτός μικροφώνου και για την επιτροπή Κοντιάδη και για τις επερχόμενες μεταρρυθμίσεις. Υπάρχει ένα συνολικό πλέγμα μεταρρυθμίσεων, νομοθετικών πρωτοβουλιών της Κυβέρνησης, που θα έρθουν. Ειδικά σε ότι αφορά στο κομμάτι του Βοηθού Συνηγόρου σε θέματα κοινωνικής προστασίας, πράγματι πρέπει να βρίσκεται μέσα στην Επιτροπή, στην Εθνική Αρχή Προσβασιμότητας και θα περιληφθεί χωρίς δικαίωμα ψήφου. Δεν ήταν από τις προτάσεις του Συνηγόρου του Πολίτη. Είναι τόσο απλός ο λόγος, για τον οποίο δεν συμπεριελήφθη. Εφόσον όμως το κρίνετε και εσείς και εγώ το ακούω ότι πρέπει να βρίσκεται. Ξέρετε υπάρχουν πάντοτε λεπτά ζητήματα, διότι ο Συνήγορος του Πολίτη έχει μία σχετική επικάλυψη με όλες αυτές τις Αρχές σε ότι αφορά στο κομμάτι των αναφορών και των παραπόνων. Προσπαθούμε πάντοτε να διατηρούμε μια βιώσιμη ισορροπία, θα έρθει, όμως, ο Βοηθός Συνήγορος του Πολίτη – είναι μία ενδέκατη προσθήκη, την οποία θα κάνουμε – σε θέματα κοινωνικής προστασίας να ενταχθεί στη σύνθεση.

Όσον αφορά στον κ. Χήτα, δεν ξέρω, αν ισχύει αυτό το 400 έως 600 εκατομμύρια και πώς το βγάζετε. Πιθανότατα θα ισχύει, θα το έχετε μελετήσει. Στο παρόν όμως νομοσχέδιο, φροντίζουμε, έτσι ώστε να μην υπάρχει υπερβολικό κόστος, να σας αναφέρω ότι περιορίζουμε τα μέλη της Εθνικής Επιτροπής Δικαιωμάτων στο μισό, δηλαδή από 42 και περισσότερα, φτάνουμε περίπου στα 21 – 22 ή 20 - 18 μέλη, κυμαίνεται, διότι δίνουμε ένα περιθώριο στην ίδια την Επιτροπή να προτείνει η ίδια μέλη. Άρα, έχουμε πολύ μεγάλη μείωση μελών.

Σε ό,τι αφορά στην Εθνική Επιτροπή Βιοηθικής, προβλέπονταν 9 + 9 μέλη, δηλαδή 18 μέλη και περιορίζεται στα 11. Σε ό,τι αφορά δε, στη νέα Αρχή Προσβασιμότητας είναι τα 11 μέλη χωρίς αναπληρωματικά. Σχετικά με το προσωπικό το μόνο που αυξάνεται, κατ’ ουσία, είναι τρία μέλη επιστημονικού προσωπικού και δύο μέλη διοικητικού, για την νεοσυσταθείσα Επιτροπή για την Προσβασιμότητα. Άρα, είναι στη πραγματικότητα μόνο αυτά. Συνολικά, όπως θα δείτε και από την Έκθεση του Γενικού Λογιστηρίου του Κράτους, δεν προβλέπεται επιβάρυνση, ούτε όμως προβλέπεται και αυτή η φερόμενη επιχείρηση άλωσης του κράτους και κομματικοποίησης. Ξέρω ότι έχετε μια ευαισθησία με το ζήτημα του επιτελικού κράτους, αλλά καλό να μην τα αναγάγουμε όλα εκεί. Δεν υπάρχει καμία κομματικοποίηση. Τι να πω, για την Εθνική Επιτροπή για τα Δικαιώματα του Ανθρώπου προβλεπόταν ότι συμμετέχουν επτά εκπρόσωποι Υπουργείων και δύο άτομα, τα οποία όριζε ο Πρωθυπουργός. Έφυγαν όλα. Σήμερα, στην Επιτροπή, όπως την προτείνουμε τουλάχιστον, δεν υπάρχει ούτε ένα μέλος, το οποίο να προέρχεται από την Κυβέρνηση ή να ορίζεται από την Κυβέρνηση. Πόσο, δηλαδή, πιο αποκομματικοποιημένη να την κάνουμε; Οι δε άλλες Επιτροπές, είναι επιτροπές συμβουλευτικές στον Πρωθυπουργό και σε κάθε περίπτωση, υπάρχει πάντοτε η αξιολόγηση, η οποία γίνεται και από τα πρόσωπα, τα οποία τοποθετούνται. Σας διαβεβαιώ, μετά λόγου γνώσεως, στο μέτρο, που έχω εγώ την οποιαδήποτε αρμοδιότητα ως προς αυτό και έχω μια μικρή αρμοδιότητα σε αυτό, ότι τα μέλη που θα τοποθετηθούν, τουλάχιστον στη νέα Επιτροπή, θα είναι μέλη, τα οποία θα φέρουν την απόλυτη συναίνεση όλου του κόσμου και του πολιτικού και της αναπηρίας.

Επειδή, όμως, ακούω και τα επιχειρήματα, τα οποία τίθενται, στην αρχή της σημερινής μας συνεδρίασης δήλωσα ότι ο Πρόεδρος της Εθνικής Αρχής Προσβασιμότητας θα περνάει για γνώμη από την αρμόδια κοινοβουλευτική Επιτροπή. Θα κάνουμε το ίδιο και για την Επιτροπή Βιοηθικής και Τεχνοηθικής. Επισημαίνω ότι δεν προβλεπόταν από τον ιδρυτικό νόμο του 1998. Προβλεπόταν απευθείας διορισμός από τον Πρωθυπουργό. Σε κάθε περίπτωση, όμως, αισθάνομαι κι εγώ ότι πρέπει να έχει λόγο η Βουλή, μολονότι πρόκειται για συμβουλευτικές στον Πρωθυπουργό, όπως σωστά το τοποθέτησε ο κ. Χήτας. Θα περνάει, λοιπόν, από την αρμόδια Κοινοβουλευτική Επιτροπή.

Ο Πρόεδρος της Εθνικής Επιτροπής για τα Δικαιώματα του Ανθρώπου δεν μπορεί να περνάει, διότι είναι συνθήκη της ανεξαρτησίας του Σώματος, σύμφωνα με τη Διακήρυξη των Παρισίων, ότι θα πρέπει να επιλέγεται ο Πρόεδρος και το Προεδρείο από τα ίδια τα μέλη. Άρα, εκεί δεν μπορούμε να πάμε σε μία λογική κοινοβουλευτικής γνώμης ή έγκρισης. Κατ’ αυτό θα παραμείνουμε στο μοντέλο ότι το Προεδρείο ορίζεται με απόφαση του ίδιου του Σώματος, στο οποίο, επαναλαμβάνω, δεν συμμετέχει αποφασιστικά κανένα μέλος της Κυβέρνησης ή κανένας διοριζόμενος από τον Πρωθυπουργό ή άλλο μέλος της Κυβέρνησης.

Κυρία Αδαμοπούλου, ακούω την σύμπλεξη των εγνωσμένου κύρους και πολιτών για τις θεματικές στον Συνήγορο του Πολίτη. Είναι μια συζήτηση, την οποία θα μπορούσαμε να κάνουμε. Ο κ. Καμίνης που έχει ευδόκιμη θητεία στον Συνήγορο του Πολίτη προφανώς έχει μια πολύ ισχυρότερη άποψη.

Για τη θητεία στην Επιτροπή Βιοηθικής, να επισημάνω ότι μειώθηκε η θητεία. Η πρόβλεψη στον Ιδρυτικό Νόμο ήταν για πενταετή θητεία και τώρα για προφανείς λόγους ότι θα πρέπει να υπάρχει και μία ζύμωση, να υπάρχουν ενημερώσεις, να αξιολογείται, αν θέλετε, και η ίδια Επιτροπή, καθίσταται τετραετής η θητεία αυτή. Η πρόθεσή μας είναι σε κάθε περίπτωση να αποτελούν γνήσιους αμερόληπτους εμπειρογνώμονες για την εξυπηρέτηση των δημοσίων πολιτικών.

Κλείνω, λέγοντας ότι θα ήταν πολύ μεγάλη επιθυμία μου να υπάρχει συναίνεση στο συγκεκριμένο νομοσχέδιο. Μπορεί να έχουμε τις διαφωνίες μας, αλλά πραγματικά δεν αισθάνομαι για ποιον λόγο δεν πρέπει να δημιουργηθεί η Εθνική Αρχή Προσβασιμότητας, έτσι ώστε να μπορεί να υπάρξει πραγματικά γνήσια συμβουλευτική υπηρεσία ειδικού κύρους προς την Κυβέρνηση για τα θέματα αυτά. Θα περνάει και από την Βουλή. Δεν μπορώ να καταλάβω για ποιο λόγο δεν θα πρέπει να ενισχύσουμε την αυτονομία της Εθνικής Επιτροπής για τα Δικαιώματα του Ανθρώπου, όταν η ίδια η Επιτροπή είναι εκείνη, η οποία το εισηγείται κατ’ απαίτηση και της Διακήρυξης των Παρισίων και δεν βλέπω τον λόγο, γιατί να μην ενισχύσουμε την Εθνική Επιτροπή Βιοηθικής ακόμα πιο αυτόνομη να την καταστήσουμε. Κυρίως, όμως, να ακούσουμε τα κελεύσματα των καιρών, που απαιτούν μία θεώρηση, η οποία θα είναι διακλαδική, θα περιλαμβάνει και την ηθική της τεχνολογίας και εν πάση περιπτώσει, να βάλει μέσα στην ατζέντα επιτέλους της πολιτικής και τα ζητήματα της ηθικής.

Για τους λόγους αυτούς, σας καλώ να υπερψηφίσετε το νομοσχέδιο. Σας ευχαριστώ για όλη την παρουσία σας κατά τη διάρκεια των Επιτροπών. Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Υπουργέ. Νομίζω με τη συμβολή όλων η συζήτηση και επεξεργασία του σχεδίου νόμου, που εισηγείστε, ήταν από τις πλέον γόνιμες και εποικοδομητικές στην Επιτροπή μας.

 Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργού Επικρατείας «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής».

 Όπως συνάγεται από τις τοποθετήσεις των Εισηγητών και των Ειδικών Αγορητών των κομμάτων, τα άρθρα του σχεδίου νόμου γίνονται δεκτά κατά πλειοψηφία.

Ερωτάται η Επιτροπή, αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υπουργού Επικρατείας «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Φωτίου Θεανώ, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

Τέλος και περί ώρα 14.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**